JURNALISM DE TELEVIZIUNE 


În prezentul material am pus la dispoziţia studenților noţiunile 
şi procedeele necesare pentru fundamentarea cursului de 
JURNALISM DE TELEVIZIUNE şi a Atelierului TV şi pe 
cale de consecinţă, pentru începerea unei cariere în televiziune 
în poziţia de reporter. De asemenea, am prezentat multe sfaturi 
practice extrem de utile, care să-ți permită să te descurci fără să 
te faci de râs din prima zi de reporterie. 

1: TELEVIZIUNEA CA LIMBAJ. 
ELEMENTE ALE GRAMATICII TELEVIZIUNII 


1.1 Ce este televiziunea ? 


Televiziunea este un limbaj diferit de cuvintele care îi 
ghidează doar conţinutul. Desigur, televiziunea folosește 
cuvinte dar conţinutul său primordial constă în imagini 
care se derulează cu ajutorul unuia dintre cele mai 
puternice instrumente de comunicație imaginate vreodată: 
ecranul televizorului. De la începuturile sale, televiziunea a 
functionat cel mai eficient atunci când a comunicat vizual. 
Detractorii televiziunii, cei care nu acceptă capacitatea 
uriaşă a ecranului de a transmite idei care rămân 
instantaneu în mintea privitorului, emit observaţii care în 
timp au devenit clișee: "Dacă ai tipări scriptul unui întreg 
jurnal TV, n-ai umple jumătate de pagină de ziar.” Sau ”În 
televiziune te preocupi doar de imagine și îți scapă 
conţinutul.” Astfel de comentarii sugerează într-un fel că 
imaginea nu ar fi o formă reală de comunicare. 


Cuvintele sunt importante dar nu reprezintă esența acestui 
mediu de comunicare. Cei care utilizează televiziunea în 
mod corect ştiu că rolul cuvintelor este doar de a completa 
mesajul transmis de imaginea şi sunetul care constituie 
conţinutul primordial al televiziunii. Scriptul de televiziune 
este doar un plan pentru ceea ce se va vedea pe ecran si se 
va auzi din difuzor. 


În mare parte, confuzia pe care natura televiziunii o 
generează își are originea în complexitatea acestui mediu. 
Televiziunea înregistrează şi redă sunetul la fel ca şi 
radioul. Televiziunea poate afişa cuvinte pe ecran la fel 
cum o fac ziarele. Poate difuza fotografii, grafice 
economice sau chiar caricaturi. Nu acestea sunt însă 
lucrurile care caracterizează televiziunea. Televiziunea 
comunică prin intermediul imaginii în mișcare. Principala 
forță a televiziunii constă în capacitatea sa de a permite 
telespectatorului, prin intermediul ecranului, să "trăiască” 
evenimentele prezentate şi astfel să le înțeleagă mai bine. 


Reporterul de televiziune începător care vine din presa 
scrisă va recurge la procedeul familiar lui de a folosi 
cuvântul ca principal mijloc de comunicare. Reporterul 
care vine din radio se va baza pe sunet şi cuvânt. 

Jurnalistul de televiziune care nu înţelege cum 
funcționează acest mediu va fi tentat să scrie un scenariu 
şi să-l citească la microfon. 

Chiar imaginile pe care un astfel de jurnalist le va alege 
pentru a comunica subiectul, vor fi cu el citind scenariul în 
fața camerei. În cel mai bun caz, imaginile vor fi tratate ca 
umplutură, sau cum 

bișnuiesc jurnaliştii de televiziune să spună, tapet din 
imagini. Adică ceva la care lumea să se uite în timp ce 
ascultă ştirile. Marea tragedie se produce atunci când aceste 
obiceiuri din presa scrisă sau radio persistă suficient timp 
pentru a se legitima ca procedeu acceptat, că "așa se face în 
televiziune.” 


Este foarte mare tentația de a transforma în cuvinte 
experienţele la care suntem martori oculari, în loc să 
folosim pur și simplu imaginile şi sunetul de la faţa locului. 
Şi atunci, care sunt elementele ce compun limbajul 
televiziunii ? 


1.2 Elementele limbajului televiziunii 
1.2.1 Imaginea 


Primul element este imaginea vizuală. Fără imagine, 
televiziunea ar fi radio. Imaginea se referă la mişcare, la timp 
şi la modul în care cele două se determină şi influenţează 
reciproc. Televiziunea seamănă cu muzica. Muzica nu poate fi 
înțeleasă înainte de a fi ascultată în timp real, cu ritmul şi 

inflexiunile ei. Televiziunea nu poate supravieţui ca o 
fotografie sau o serie de cadre fără legătură între ele pentru 
care mesajul, contextul şi înțelesul vorbesc de la sine. Aşa 
cum în muzică o singură notă nu are înțeles, tot așa în 
televiziune un singur cadru nu transmite mare lucru. Atunci 
însă când cadrul se alătură altora, mesajul capătă sens. 


1.2.2 Sunetul 


Al doilea element este sunetul, care poate fi la fel de elocvent 
ca şi imaginea vizuală. O imagine cu clădirea înaltă a Casei 
Presei Libere din Piaţa Presei, însoțită de sunetul parcului 
sugerează că suntem în Herăstrău, în Bucureşti. Cuvintele nu 
sunt necesare pentru a induce o stare sau a stabili locul în care 
ne aflăm. Adăugaţi o muzică romantică şi veţi stabili și mai 
clar starea de spirit — din nou, fără a folosi vreun cuvânt. 
Adăugaţi sunetul unei mulțimi furioase și efectul va fi unul 
dramatic. Sunetul — de la cântecul colindătorilor la liniştea 
absolută a unei peșteri — este parte activă a limbajului 
televiziunii. 


1.2.3 Montajul 


Al treilea element al limbajului televiziunii este procesul de 
editare sau montajul. În presa scrisă jurnalistul structurează 
ideile şi le pune în relaţie unele cu altele. În televiziune 
acelaşi lucru se obţine prin montajul video. 


Cu aproape un secol în urmă, regizorul rus Pudovkin definea 
montajul ca fiind ghidarea deliberată a gândurilor şi 
asocierilor mentale ale privitorului. Deşi Pudovkin se 
referea la montajul de film, în mod evident acest lucru este 
valabil și în cazul jurnalismului de televiziune. 


1.2.4 Textul 


Textul, cel de-al patrulea element al limbajului televiziunii, 
este la rândul său o încercare deliberată de a ghida gândurile 
şi asocierile audienței. Scopul este acela de a creea şi 
susţine o atmosferă de înţelegere. Cuvintele sunt esenţiale în 
a descrie ceea ce camera nu poate să comunice. Cuvintele 
clarifică, subliniază, susțin atmosfera. Cuvintele singure nu 
au însă capacitatea de a creea materiale de televiziune care 
comunică cu putere și impact. 


Numai atunci când toate elementele limbajului televiziunii 
sunt utilizate cu profesionalism de către jurnalistul vizual, 

acest mediu extraordinar care este televiziunea îşi poate 
realiza adevăratul potenţial. 


1.3 Lucrul în echipă 


Jurnalistul de televiziune trebuie să-și definească 
responsabilitățile profesionale dincolo de cele tradiționale 
care definesc munca reporterului, cameramanului, 
producătorului sau editorului de imagine. În jurnalismul de 
televiziune, toată lumea este jurnalist. Reporterul nu doar 
colectează informaţie şi scrie texte la computer, 
cameramanul nu filmează doar cadre şi nici editorul de 
imagine nu leagă doar cadre între ele. În jurnalismul de 
televiziune rolurile reporterului, cameramanului şi editorului 
de imagine sunt la fel de importante. Fiecare contribuie în 
mod egal la produsul care ajunge la telespectator prin 
intermediul televizorului, la transmiterea corectă şi 
profesionistă a mesajului jurnalistic. 


Numai atunci când reporterul, cameramanul şi editorul 
imagine înțeleg strânsa legătură dintre acțiunile lor, numai 
când depun toate eforturile pentru a se înțelege reciproc şi 
a gândi asemeni celuilalt, marele potențial al televiziunii 
poate fi atins. 


2 REPORTERUL DE TELEVIZIUNE 


Puţini dintre cei care aspiră la o carieră de reporter în 
televiziune înțeleg exact ce implică această meserie. Partea 
evidentă o vedem zilnic pe ecranele televizoarelor. Cum 
funcționează însă un reporter, unde încep şi se încheie 
responsabilitățile sale și cum interacționează el cu restul 
lanțului editorial, acestea sunt lucruri mai puţin evidente. 
Publicul confundă adesea rolul reporterului cu cel al 
prezentatorului sau moderatorului întrucât sarcinile lor se 
suprapun uneori. A fi reporter de teren este de multe ori o 
treaptă spre siguranţa platoului, cu luminile şi farmecul lui. 
Trecînd însă din echipa celor care furnizează știri în echipa 
celor care le prelucrează, fostul reporterul devine din 
creator al conținutului mai degrabă interpret al conținutului 
creeat de alții. 


2.1 Responsabilităţile reporterului 


Rolul concret al reporterului într-o televiziune depinde în 
totalitate de politica editorială a postului şi de agenda 
programului pentru care lucrează. Jurnalele de știri locale, 
regionale, naționale sau internaționale au propriile lor cerinţe. 
În unele organizaţii vei fi tratat separat ca reporter. În altele 
atribuţiile tale vor include filmarea şi montarea propriilor 
materiale. 


Indiferent însă de denumirea postului pe care-l ocupi sau de 
sarcinile suplimentare pe care trebuie să le îndeplineşti, rolul 
tău primordial este acela de a aduce subiecte şi a produce ştiri. 
Aceasta înseamnă fără echivoc asumarea responsabilități 
editoriale pentru conținutul și forma întregului material — 
analizând pe loc valoarea de ştire a unui subiect, identificând 
persoanele implicate , realizând interviurile, filmând stand- 
up-ul, înregistrând comentariul pentru voice-over şi 
coordonând activitatea echipei. La aceasta se adaugă 
încadrarea în limitele de buget, echipamente şi dead-line. Un 
material genial care e gata prea târziu pentru emisie nu mai 
are nici o valoare. De asemenea trebuie să fii capabil să 
realizezi transmisiuni în direct. 


Asta nu înseamnă că toată activitatea ta se va desfășura în 
teren. Vei petrece un timp cel puțin la fel de lung în 
newsroom, antrenat în căutarea de subiecte noi, 
documentarea celor existente, scriind scripturi sau scenarii, 
scriind şi înregistrînd voice-over, scanînd ştirile de agenție şi 
fluxurile de ştiri. 


2.2 Activitatea curentă a reporterului de televiziune 


În teren reporterul răspunde de acoperirea subiectului 
asumîndu-şi rolul de reprezentant al programului și al 
postului de televiziune. Responsabilităţile sale includ atât 
conducerea echipei de filmare cât şi controlul conţinutului 
editorial. În unele organizaţii reporterul îndeplinește el însuşi 
şi rolul de cameraman şi/sau editor de imagine. 


1. Face documentarea la fața locului 


2. Decide conţinutul şi forma ştirii 


3. Supraveghează şi comunică cu cameramanul 


5. Scrie şi înregistrează comentariul voice-over 

2.3 Locul reporterului în fluxul ştirilor 


Drumul unei ştiri de la idee la transmisie arată cam așa, într- 
o schemă pe care o vom numi lanţ editorial: 


\ 


w neua 
no e2132] 


sia 


í. 


yew 


transm 


briefingul 
reporterului 


Ideea de subiect 

Planificarea 

Briefingul reporterului 
Briefingul cameramanului 
Deplasarea echipei la fața locului 
Întoarcerea cu materialul filmat 
Montajul 

Transmisia 


Dl A a pata a 


Reporterul reprezintă doar o verigă a lanţului editorial care 
începe cu ideea unui subiect şi se termină cu transmiterea 
materialului în cadrul unui program de ştiri. De regulă 
redacțiile de ştiri separă responsabilitățile, reporterii aparținînd 
grupului de jurnalişti care asigură colectarea ştirilor. (input). 
Ceilalţi procesează ştirile şi pregătesc materialele pentru 
transmisie. (output). 

Pe scurt, traiectoriile persoanelor responsabile cu colectarea 
ştirilor în lanţul editorial arată aşa : 

REPORTER CAMERAMAN 


Briefing pe subiect Briefing pe subiect 
Deplasare la filmare Deplasare la 
filmare 
Întâlnire 
Documentare pe loc Pregătirea 
echipamentului 


Acoperirea subiectului 
Materialul brut 
Editare video (montaj) 


Transmisie 


3. MANAGERIEREA UNEI ȘTIRI DE 
TELEVIZIUNE 


Indiferent care ar fi subiectul, trebuie să faci un efort susținut 
şi conştient pentru a îndeplini toate etapele în timp astfel încât 
materialul să fie gata de difuzare pentru jurnalul în care a fost 
planificat. Păstrează ordine în filmare pentru ca la bază 
montajul să fie rapid, sau premontează în cameră pentru o 
eventuală transmisie live. Lasă-ți întotdeauna o marjă de 
siguranță: adesea procesarea materialului durează mai mult 
decât filmarea. 


3.1 Analiza ştirilor 


Nu-ţi trebuie un talent deosebit pentru a recunoaşte o ştire 
”bombă” atunci când apare. Schimbările politice, dezastrele 
naturale sau accidentele, mișcările sociale, crimele şi 
infracțiunile deosebite, procesele de răsunet — vorbesc de la 
sine. Ceea ce deosebeşte jurnalistul de restul lumii este 
capacitatea exersată de a "mirosi” subiecte care, deşi mai 
puţin evidente, trezesc interesul sau au un impact asupra 
vieții oamenilor. 

Pe bună dreptate, se spune că ponderea ştirilor generate de 
Guvern sau Palatul Cotroceni în jurnalele principalelor 
televiziuni este mult prea mare. Şi televiziunile locale tind să- 
şi dea importanţă transmițând ştiri dinspre și despre autorități, 
având falsa senzaţie că ”oficialitatea” acestor știri le conferă o 
mai mare greutate. De multe ori ştirile reale, care influențează 
mult mai direct viaţa oamenilor, sunt trecute, accidental sau 
cu intenție, pe planul al doilea. Unii critici afirmă că agenda 
jurnalelor de ştiri se construiește pe baza ziarelor şi site-urilor 
şi că televiziunea nu are resursele de a ieși din tipare. Unele 
televiziuni, printre care și BBC, şi-au extins rețeaua de 
corespondenți proprii cu intenția declarată de a produce mai 
mult conţinut original și de a reduce dependenţa de subiectele 
agențiilor şi ale ziarelor. 


3.2 Valorile jurnalismului de televiziune 


Jurnaliştii de televiziune şi cei de presă scrisă diferă 
semnificativ în atitudinea lor față de ştiri. Presa tabloidă îşi 
umple primele pagini cu subiecte irelevante sau bizare, ignorate 
de ziarele serioase. Televiziunea deschide adesea jurnalele cu 
imagini fără relevanţă pentru print sau radio. Și atunci, cum să 
apreciezi valoarea de ştire a unui subiect? 


* În primul rând întreabă-te cât e de important pentru public. 

e A scormoni în ziare şi pe internet după subiecte este o 
alternativă jalnică la identificarea propriilor subiecte. 

e Nu aştepta să-ți dea agenţiile subiectele mură-n gură. 

e Coboară în stradă, intră în pieţe şi magazine, ia 
autobuzul, vorbeşte cu oamenii , încearcă să generezi 
material original. 


3.3 Planificarea ştirilor 


Subiectele sunt grupate pe o listă de ştiri posibile, care 
urmează să fie discutată în şedinţa de la nivelul editorial 
superior. Această şedinţă are loc de regulă săptămânal, dând 
suficient timp producătorilor să evalueze aceste sugestii. Unele 
subiecte sunt abandonate rapid, altele vor fi investigate mai 
amănunțit înaintea luării unei decizii. Pentru subiectele care 
primesc undă verde se iau în calcul problemele logistice — 
deplasări speciale, rezervări de satelit, cooperări 
interdepartamentale sau cu alte organizații — înainte de a 
începe planificarea detaliată. 

Ca reporter, probabil că nu vei fi implicat în acest stadiu 
incipient. Depinde de modul în care funcționează organizația în 
care lucrezi, dacă planificarea şi producția ştirilor sunt separate 
sau integrate şi dacă tu însuţi ai alimentat sistemul cu idei de 
subiecte. 


3.3.1 Agenda zilnică 


Odată redusă la dimensiuni fezabile, lista originală de subiecte 
posibile devine plan de lucru care se emite la începutul 
fiecărei zile de muncă. Acum începe planificarea detaliată a 
producției fiecărui subiect. La prima vedere pare o treabă 
simplă, adesea însă devine complicată şi de durată din cauza 
unei mari doze de neprevăzut care poate apărea pe parcurs. 


3.3.2 Editorul coordonator 


Responsabilitatea se mută acum pe umerii editorului 
coordonator, uneori aceeași persoană cu producătorul. 
Reporterii specializaţi vor fi invariabil alocați subiectelor din 
aria lor de competenţă. Briefingul reporterului poate să 
varieze de la simpla descriere a subiectului, locației şi 
numelui unei persoane de contact la discuţii detaliate 
referitoare la căile de tratare a subiectelor dificile şi 
structurarea interviurilor. 


3.3.3 Planificarea subiectelor 


Nu toate știrile sunt evenimente neașteptate. Planificarea 
detaliată a acoperirii unor evenimente cunoscute se face cu 
mult timp înainte. Lista evenimentelor posibile devine 
agenda zilnică . Aceasta generează fișa de subiect care 
furnizează informaţia de bază echipei de filmare. 


3.4 Sursele 


Televiziunile care produc ştiri sunt asaltate de informație 
nesolicitată care curge neîncetat pe e-mail, prin poştă, 
telefoane sau vizite la redacţie. În unele cazuri această 
informaţie furnizează subiecte importante dar în rest, existența 
unor surse profesioniste este esențială. 


13 


3.4.1 Agenţiile 


O mare parte a materialului brut pe care se bazează programele 
de ştiri provine de la agenții locale, naţionale sau 
internaționale. The Press Association (PA) Reuters, the 
Associated Press (AP), United Press International (UPD, 
Agence France Press (AFP) şi alte asemenea agenții 
furnizează conținut pe bază de abonament pentru newsrooms 
din toată lumea. Angajaţii agențiilor şi reporteri freelance 
sunt adesea primii care generează subiecte, stabilind agenda 
serviciilor de ştiri doritoare să le dezvolte. 

Mai aproape de casă, fiecare newsroom are propriile surse de 
încredere care livrează informaţie pe baza căreia se 
construiesc agendele. Reporterul individual — cu precădere 
cel specializat — se bazează pe propriul carneţel cu contacte. 


3.4.2 Contactele personale 


Ştirile sunt generate de oameni. Astfel numele, adresa, 
telefonul sau e-mailul oricui ar putea vreodată să-ți fie de 
folos profesional trebuie reținute. Mă refer la foşti 
intervievaţi, potenţiali intervievaţi sau surse de subiecte, de 
documentare sau de opinie. Notaţi organizațiile sau 
oficialitățile care vă lansează invitaţii sau pe care le întălniţi la 
evenimente publice, politicienii locali sau vedetele pe care le 
întâlniți. Oficialitățile minore vor deveni cândva majore. 
Politicienii locali devin adesea figuri naționale. Atenţie la 
specialiştii din diverse domenii din propriul vostru cerc de 
cunoştinţe sau la apartenenţa lor la diverse organizații. Să 
aveți întotdeauna la voi cărţi de vizită. 


Rubricile de corespondență din ziare sau de pe site-uri sunt 
de asemenea util de urmărit. Adesea cei care scriu acolo 
reprezintă organizații de toate felurile. Mulți oameni 
cunoscuţi care ezită să-și dea contactele le expun de 
bunăvoie în corespondențe de genul acesta. 


Construiţi-vă o agendă cu contactele tuturor celor care ar 
putea vreodată să vă fie de folos. Începerea agendei de la 
zero durează mult timp. Încercaţi să începeţi propria agendă 
apelînd la bunăvoința unor colegi reporteri cu mai multă 
experienţă. Pe parcurs, puteţi face schimb de contacte cu alți 
reporteri de acelaşi nivel cu voi. Concentrându-vă fiecare pe 
tematica proprie vă veți construi agenda mult mai repede 
împreună. 

3.4.2.1 Păstrează agenda 


Când, în cele din urmă ţi-ai construit agenda, păstreaz-o în 
siguranță! Reporterii cu experienţă îşi păzesc cu străşnicie lista 
de contacte în orice situaţie. 


3.4.3 Utilizarea contactelor 


Zvonurile şi bârfa nu pot înlocui faptele. Nu credeţi tot ceea 
ce vi se spune. Scepticismul e binevenit atâta timp cât nu 
devine obsesiv şi te face să nu accepți realitatea evidentă. 


3.4.4 Verificaţi şi alte surse 


Oamenii care vă dau informaţii pot fi de bună credință sau 
pot urmări interese ascunse. Verificaţi informația și din alte 
surse. Fiţi loiali celor care vă dau constant informaţii şi 
păstraţi confidențialitatea sursei dacă sursa aşa doreşte. 
Există reporteri care mai degrabă ar face pușcărie decât să-şi 
dezvăluie sursele. Atenţie, insă! Nu faceţi promisiuni pe care 
nu le puteţi onora. În unele cazuri, divulgarea unor 
informaţii contravine legii şi atunci instanţa de judecată te 
poate obliga la divulgarea sursei. 


wo e o 


3.4.5Acreditări şi autorități 

Reporterii specializați aparțin unor grupuri care se bucură de 
anumite privilegii față de colegii lor generalişti. Primesc copii 
ale unor documente sau discursuri oficiale înainte ca acestea 
să devină publice, li se pun la dispoziţie mai uşor documente 
necesare realizării unor materiale exacte şi profesioniste. 
Reporterilor cu acreditări oficiale li se eliberează adesea și 
permise speciale de intrare sau trecere. 


Reporterilor acreditaţi li se înlesnește accesul la activitățile şi 
conferințele de presă ale Preşedinţiei, Parlamentului, altor 
organizații oficiale. 


Organizațiile oficiale susțin ocazional conferințe de presă 
susținute de conducătorii acestora, purtătorii de cuvânt sau 
ambii. În cadrul acestor conferinţe de presă se fac informări 
asupra chestiunilor actuale și se răspunde întrebărilor 
reporterilor acreditați. 


Atenţie însă! Politicienii şi oficialii din ministere folosesc 
adesea presa pentru a transmite idei sau teorii care pot genera 
controverse care să abată atenția de la problemele care 
afectează real populația. 

Oricum ar fi, unele subiecte sunt imposibil de acoperit corect 
fără sprijinul autorităților. Dacă pierzi avionul spre 
următoarea vizită a preşedintelui ai ratat subiectul. Dacă 
subiectul tău vizează trupele române în Afganistan, vei avea 
nevoie de sprijinul Ministerului Apărării Naţionale pentru a 
ajunge acolo şi pentru a avea acces la mijloacele de 
comunicaţie. 


Problema este că în asemenea situații trebuie să te supui 
condițiilor impuse de gazde — iar în anumite situaţii prețul 
plătit pentru realizarea materialului poate fi prea mare. 


4: JURNALISMUL VIZUAL 
Stirea de televiziune 


4.1 Cum să spui povestea în imagini. 


Astăzi ştirile sunt mai puternice şi mai pline de sens pentru 
public decât oricând în istoria jurnalismului. Aceasta se 
datorează existenței celor două instrumente de bază la 
îndemâna jurnalistului; camera şi microfonul. Microfonul 
înregistrează sunetul ştirilor şi vorbele oamenilor. Și cel 
mai important, camera înregistrează acțiunea exact aşa cum 
se desfăşoară. Camera şi microfonul au puterea de a aduce 
publicul la faţa locului, de a-l face să se simtă ca şi când ar 
face parte din ştirea respectivă. Jurnalismul vizual este 
astfel cea mai directă formă de comunicare a ştirilor. În 
manieră profesionistă jurnalismul vizual poate fi una dintre 
cele mai elocvente forme ale artei jurnalismului. 

Imaginea care captează senzațiile mediului ştirilor întăresc 
percepția realității. 


4.2 Naraţiunile vizuale se construiesc pe baza unui focus 
clar 


Naraţiunile vizuale iau formă asemeni oricărui alt tip de 
naraţiune în urma unei fraze care defineşte povestea ce 
urmează a fi spusă. Această frază sumară se numeşte focus 
sau focus statement. Aceasta te ajută să-ți definești povestea 
în minte înainte de-a începe să filmezi. Definirea focusului îl 
obligă pe jurnalist să identifice nu doar subiectul ci şi ceea ce 
este important sau interesant în legătură cu acesta. Focusul 
întruchipează conceptele vechi de secole de temă, premisă 
şi punct de vedere al reporterului. 


Focusul este o frază simplă, vie, declarativă care exprimă 
esenţa, sufletul poveştii care va fi transmisă. Îţi va fi 
imposibil să spui altora povestea înainte ca tu însuţi s-o ştii și 
s-o înţelegi. Degeaba vorbeşti la cameră dacă nu înţelegi 
subiectul. Reporterul nu e niciodată subiectul. SUBIECTUL 
este subiectul iar în televiziune cele mai bune subiecte sunt 
cele vizuale. 


4.3 Începeţi cu imaginile 


Cele mai puternice ştiri de televiziune se obţin atunci 
când reporterii scriu întâi imaginile. Aceasta se referă la 
faptul că reporterul trebuie să se gândească întâi la 
imaginea video și abia apoi la cuvinte. În teren căutaţi în 
primul rând imaginile care vor spune povestea. Căutaţi 
sunetele care vor adăuga forță, impact, emoție şi înțeles. 
Folosiţi cuvintele pentru a interpreta şi explica ceea ce 
imaginile nu pot. 


Adesea reporterii nu utilizează imaginile pe care le aduc 
acasă pentru a arăta cu adevărat telespectatorului ce s-a 
întâmplat. Folosesc doar imaginile pentru a ilustra un 
script scris anterior şi apoi ilustrat cu imaginea la 
îndemână. Rezultă un slideshow, nu o ştire de televiziune. 


4.4 Filmaţi secvenţe 


Ochiul uman fragmentează lumea în milioane de cadre — 
prim plane, plane medii, plane generale — în succesiunea lor 
logică. Impresia totală de real este completată de sunetele 

pe care urechea le percepe. Mintea noastră alege continuu 
dintre cadrele pe care le vedem şi sunetele pe care le 
auzim.Apoi fragmentele alese sunt puse la un loc pentru a 
reconstrui cu ochii minţii un film din care înţelegem lumea 
ce ne înconjoară. Creierul nostru este de fapt un regizor de 
film. Construieşte minifilme pe care le vedem cu ochii 
minții. Noi aplicăm același proces este în jurnalismul 
vizual. Spunem povestea în imagini fragmentând-o inițial 
în părțile componente şi apoi reconstituind-o din acele 
fragmente. 


In televiziune trebuie urmat acelaşi proces când filmăm şi 
edităm dacă dorim ca publicul să aibă sentimentul că 
trăieşte şi înțelege ştirea noastră. Secvenţele cu acțiune care 
se continuă dintr-un cadru în următorul imită modul în care 
privitorul ar ”rupe” acţiunea dacă ar fi la faţa locului. În 
viața reală construim secvenţe continuu şi inconștient: 
Mergem spre o cabină telefonică şi observăm că lipseşte 
cartea de telefon. Căutăm în buzunar sau în poşetă 
monedele, apoi le numărăm. Ne uităm la tastatură în timp 
ce formăm numărul. Ne întoarcem, ne sprijinim de peretele 
cabinei şi privim trecătorii. Le vedem fețele, pantofii, cum 
pășşesc, ce genţi poartă. Vedem maşinile şi autobuzele care 
trec pe stradă. Le vedem numerele de înmatriculare, şoferii, 
tipurile de mașini, chiar fumul din eșapament. Dacă ar fi să 
izolăm fiecare dintre aceste cadre separate înregistrate de 
ochiul nostru, am obține o secvenţă alcătuită din plane 
generale (PG), plane medii (PM), prim plane (PP) sau 
plane detaliu (PD) cam în felul următor: 


Cabina telefonică (PG) 

Căutând cartea de telefon (PM) 

Privind monedele (PM sau PP) 

Apăsând butoanele (PD) 

Privind trecătorii (PG, PM şi posibil PP) 

Maşini şi autobuze trecând (PG,PM şi posibil PP) 


Dacă în loc să privim aceste lucruri le-am fi filmat, am fi 
produs o secvenţă care montată și vizionată pe un ecran 
ne-ar da sentimentul că am "văzut-o cu ochii noştri”. 
Secvenţele ne ajută să creem un acut sentiment al 
realității. 


Montajul secvențelor e dificil de realizat atunci când 
imaginile sunt forțate să satisfacă un script scris dinainte. 
Este imperativ ca reporterii să învețe să gândească în 
secvenţe și să ”scrie” întâi imaginile. Astfel, reporterul are 
şansa să audă din partea telespectatorului cel mai frumos 

compliment care i se poate face unui reporter de televiziune: 
"Parcă aș fi fost acolo!” 


4.5 Susţineţi vizual focusul pe care l-aţi ales 


Odată ce vi s-a repartizat o ştire, ați documentat-o şi v-aţi 
stabilit focusul, reporterul și cameramanul trebuie să 
lucreze împreună pentru a susține vizual acest focus. Să 
presupunem că ştirea este despre un nou regulament adoptat 
de şcoala din cartier care presupune că orice agresiune 
împotriva elevilor trebuie raportată poliției în 24 de ore. 


Dacă focusul tău spune: "Conducerea şcolii a adoptat un 
regulament dur împotriva celor care agresează elevii” ați 
stabilit deja calea de urmat şi modul în care ştirea va fi 
construită. Dacă focusul vostru spune "Copiii agresaţi au de 
astăzi un apărător în şcoli”, ştirea se poate concentra mai 
mult pe rolul profesorilor în protecţia elevilor, îndepărtându- 
te de discuţia despre pedepsirea agresorilor. 


Dacă subiectul este un incendiu la un depozit, poți identifica 
focusul prin propoziţia ”A avut loc un incendiu puternic” iar 
ştirea se va dezvolta natural. Dacă însă focusul va fi 
"Meseria de pompier presupune zile întregi de plictiseală 
urmate de minute de teroare”, tratarea vizuală a ştirii se 
modifică în consecință. Dacă în aceeaşi ştire focusul a fost 
"Acest incendiu i-a pus pe pompieri în situația de a suporta 
în acelaşi timp căldura dogoritoare şi înghețul”, vizual ştirea 
ta se va modifica corespunzător. 


4.5.1 Focusul se poate schimba 


Uneori prin documentare poți identifica şi expune clar 
esenţa ştirii pe care trebuie s-o faci. Alteori, povestea reală 
poate fi identificată clar abia după ce-ai ajuns la faţa 
locului. Poţi descoperi, în opoziţie cu ce se ştia în 
newsroom, că nu e vorba despre un incendiu de proporții ci 
doar de foarte mult fum. Sau descoperi că respectarea 
regulamentului deja existent în şcoli ar fi eliminat cazurile 
de agresiune împotriva elevilor. Focusul se poate schimba 
adesea chiar sub ochii voştri odată cu evoluția acțiunii (un 
pompier este blocat de căderea unei grinzi în interiorul 
depozitului care arde iar salvarea sa devine prioritatea 
detașamentului de pompieri). 

Este esențial să fii oricând pregătit să schimbi focusul ştirii 
tale dacă acesta se schimbă sau dacă nu a fost corect 
enunțat din start. Orice ştire suferă dacă reporterul sau 
cameramanul insistă să dovedească un focus prefabricat şi 
eronat iar rezultatele se vor vedea rapid pe ecran și în 
cifrele de audiență. Evident, ştirea suferă în egală măsură 
atunci când focusul lipseşte cu desăvârșire. 


4.5.2 Căutaţi focusul şi în subiectele accidentale ! 


Există o poveste în fiecare subiect pe care-l acoperi, chiar 
atunci când timpul te presează şi nu controlezi evoluţia 
acțiunii. Să presupunem că afli despre un incendiu în 
centrul oraşului. Sari în mașină şi în câteva minute ești la 
locul acțiunii. Nu ştii ce se întâmplă, dacă sunt victime sau 
care a fost cauza incendiului. Filmezi din greu fumul 
ridicându-se, pereții prăbuşindu-se şi poate câteva 
momente dramatice cu salvarea victimelor. Comiţi însă o 
greşeală profesională de neiertat dacă te întorci la bază fără 
să stabileşti "Care e de fapt povestea?” 


4.6 Găsiţi contextul ştirilor accidentale 


Atunci când filmezi ştiri accidentale, prima regulă este să 
filmezi ceea ce găseşti la fața locului, ceea ce trebuie filmat 
înainte de-a se pierde definitiv şi ceea ce trebuie să filmezi 
pentru a fi protejat profesional. Opreşte-te apoi şi întreabă- 
te; "Care este de fapt povestea în întâmplarea asta ?” Va 
trebui să afli poate răspunsul vorbind cu pompierii, 
proprietarii sau chiriaşii. Odată ce ai identificat contextul, 
poți începe să filmezi din nou, de data asta faza a Il-a a 

poveștii. Acest mod de lucru presupune ca operatorul de 
imagine să se considere şi să fie considerat parte a echipei 
jurnalistice de televiziune. De asemenea presupune că 
reporterul a învăţat să gândească în imagini. 


4.7 Spuneţi povestea prin intermediul oamenilor 


Încercaţi întotdeauna să spuneţi povestea cu ajutorul unor 
personaje cât mai credibile, implicate în acţiuni pline de 
conţinut, ofertante din punct de vedere vizual. Prea des 
reporterii spun povestea ei înşişi, folosind autoritățile 
(primar, prefect, profesori de sociologie, comandanţi de 
poliție sau de pompieri) pentru a explica lucruri pe care 
oamenii de rând le trăiesc zilnic în moduri mult mai 
elocvente. Sociologul vă va spune că vecinii de bloc trăiesc 
în izolare şi nu se cunosc între ei. Tot asta vă poate spune 
şi un locatar al blocului, într-un mod mult mai direct și mai 
uşor de înţeles pentru marele public. Întrebaţi-i direct dacă 
ştiu numele vecinilor. Stânjeneala evidentă şi în fine 
răspunsul "Nu-l ştiu” vor fi mult mai elocvente şi mai 
memorabile decât cuvintele seci ale unui specialist. De ce 
trebuie să ne spună ministrul că inundațiile au făcut prăpăd, 
când locuitorii satului respectiv vă pot duce în ceea ce a mai 
rămas din gospodăriile lor ? Uneori ai într-adevăr nevoie de 
reprezentanți ai autorităţii în ştirile tale. Dar oamenii simpli, 
cei care trăiesc evenimentele, n-au voie să lipsească. Aceşti 
oameni vă ajută să spuneţi povestea într-un mod mult mai 
direct şi mai vizual decât prin vocea autorităţii. 


4.8 Folosiţi întotdeauna sunetul natural 


Seară de seară urmărim jurnale de ştiri din care nu rămânem 
cu nimic deoarece ni se SPUNE ce s-a întâmplat — fără să ni 
se permită să ”simțim” noi înşine evenimentul. "Contractul 
reporterului cu publicul durează aproximativ 15 — 20 de 
secunde" — spunea Bill Taylor, news consultant şi managing 
partner la Audience Research and Development. "La fiecare 
15 secunde, reporterul trebuie să-şi înnoiască acest contract, 
altfel va pierde audienţa.”” Sunetul natural este una dintre 
modalitățile de "reînnoire a contractului”: Nimic nu ajută 
mai mult la creearea sentimentului de realism. Sunetul clar, 
puternic şi proaspăt îţi dă un sentiment acut de prezenţă la 
fața locului și ajută enorm la înţelegerea evenimentului. 

T 
ES ef ei 


In ştirile de televiziune sunetul e o formă fundamentală de 
comunicare, ajutând la construirea sentimentului de realitate. 


4.9 Surprindeţi audiența 


Încercaţi să introduceţi surpriza în știrile voastre pentru a 
menține implicarea publicului telespectator. Prin surpriză 
înţeleg orice modalitate prin care pot face telespectatorul 
să simtă ceva pentru subiectul meu, prin care trezesc 
interesul celor dezinteresați pentru ştirea mea, prin care 
leg audiența mai puternic de subiect sau personajele sale. 
John De-Tarsio, National Photographer of the Year, KNSD, 
San Diego, începe o ştire despre un incendiu cu strigătul unui 
pompier, "Aer! Aer! Nu pot respira!”.!0 John Goheen, triplu 
nominalizat la National Photographer of the Year, KMGH, 
Denver, "introduce” telespectatorul într-o găleată în timp ce 
fermierul spune "Ăsta e indicatorul meu de precipitaţii. Bag 
seama a plouat preţ de vreo doi centimetri.” Surprizele pot fi 
imagini puternice, sunete neobișnuite, scurte declarații sau 
formulări literare de genul celei folosite de Bruce Morton 
într-un material despre radiația atomică: "Odată ca 
niciodată, pe o insulă din Oceanul Pacific, soarele a 
explodat”. Surprizele sunt, deci, mici momente dramatice, 
indiferent de forma lor, care menţin treaz interesul audienței 
pentru munca noastră de jurnalişti TV. 


4.10 Fragmentele cu sunet natural trebuie să fie 
scurte 


Fragmentele scurte pot fi utilizate eficient în susținerea 
ştirii pe care o prezentaţi. Eficienţa lor scade atunci când 
incercaţi să înlocuiți cu ele munca de reporter. Cea mai 

eficientă modalitate de abordare este aceea de a utiliza 
fragmentele cu sunet natural ca semne de exclamare, pentru 
a întări puterea imaginii şi pentru a punctua conţinutul. În 
televiziune fragmentele cu sunet natural trebuie să dureze 
între 5-15 secunde atunci când nu constituie ele însele părți 
esenţiale ale ştirii. Fragmentele cu sunet natural trebuie să 
facă povestea mai puternică dar nu trebuie exagerat până la 
punctul în care pot distruge ştirea. 


4.11 Plasaţi ştirea în context 


Mulţi vor privi amuzaţi o ştire care spune ”E distractiv în 
vacanţă” dar majoritatea vor gândi, pe de altă parte :"Asta 
ştiu şi eu, ce-i cu asta?” dacă asta-i tot ce le spui. Puţini vor 
uita însă ştirea dacă o pui în context: ”Vacanţele de familie 
creează mai mult stress decât relaxare”. Până şi ştirile de 
rutină despre accidente rutiere pot fi puse în context dacă 
priveşti dincolo de eveniment și încerci să înţelegi cauzele 
reale. O modalitate simplă de punere în context este aceea 
de a te întreba tu însuţi "Și ce-i cu asta?” Imediat după ce ți- 
ai enunțat focusul, pune-ţi întrebarea "Şi ce-i cu asta?” şi 
caută un răspuns. Dacă crezi că şi publicul se va întreba 
acelaşi lucru când vor vedea ştirea, caută un alt focus înainte 
de a te apuca de lucru. 


4.12 Faceţi ştiri memorabile 


Cele mai puternice ştiri sunt memorabile. Oamenii 
relaționează cel mai bine cu subiecte care le ating sufletul şi 
emoțiile. Faceţi ştirile astfel încât oamenii să simtă ceva 
pentru subiect sau personaje, să le trezească emoţii. În felul 
acesta ştirea are şanse mai mari să interacționeze cu 
publicul. 


4.13 Știrile sunt "'mini-filme" 


Ştirile de televiziune pot fi privit ca fiind filme în miniatură, 
cu început, mijloc şi sfârșit. La fel ca orice altă formă de 
comunicare vizuală, ele îi spun telespectatorului încotro se 
îndreaptă povestea, prezintă ideile şi le susține vizual, 
construind apoi un final vizual puternic. Într-un fel, seamănă 
cu reclamele de televiziune, care au un început(enunţând o 
problemă sau o nevoie), o parte centrală (care prezintă 
produsul şi utilitatea lui şi un final (rezolvarea problemei). 
De regulă, reclama de 30 de secunde îşi transmite mesajul 
prin mijloace vizuale puternice, adesea memorabile. 
Reclamele eficiente integrează sunet puternic şi elocvent, la 

care se adaugă un scenariu bun şi montaj creativ, totul în 
slujba mesajului. Aceleași principii se aplică atât ştirilor de 
televiziune cât şi filmelor artistice, ca şi reportajelor sau 
documentarelor de televiziune. 


4.14 Deschiderea 


Începutul trebuie să transmită instantaneu, telegrafic, ştirea 
care urmează. Ideal este ca începutul să fie vizual. Dacă 
ştirea este despre un alpinist blocat pe o stâncă, ştirea iși va 
face mai bine datoria dacă se deschide cu un cadru cu 
alpinistul în situația dificilă, decât cu salvamontiştii care își 
pregătesc echipamentul. Dacă ştirea este despre şomaj, 
căutați un început plin de înţeles în locul unui cadru de 
localizare cu Oficiul forţelor de muncă. 


4.15 Susţineţi vizual toate ideile principale 


În desfăşurarea ştirii, una dintre principalele obligaţii ale 
jurnalistului de televiziune este de a trata subiectul vizual 
şi de a susţine ideile principale prin imagine. Partea cea 
mai consistentă a ştirii nu poate fi construită înainte ca 
Jurnalistul să identifice principalele idei ale subiectului. 


De multe ori jurnalistul se pomeneşte cu carneţelul plin de 
notițe şi cu 30 de minute de interviu dar știrea încă nu e 
clară în mintea lor. În primul rând trebuie să înţelegi clar că 
acele însemnări reprezintă DOCUMENTAREA şi nu 
POVESTEA. Apoi, pe baza celor aflate, întreabă-te care 
sunt cele mai importante trei sau patru lucruri pe care le-ai 
aflat. Odată ce le-ai identificat, caută cele mai bune metode 
pentru a le susține vizual. 


Să presupunem că ideea principală în știrea despre 
agresarea elevilor este aceea că, anual, 300 de elevi din 
oraş cad victime acestui fenomen. Sigur, poți explica totul 
într-un voice-over dar audiența va uita urgent acest număr. 
Nimeni nu-l va uita însă dacă îl veţi exprima vizual. Cum? 
Printr-un simplu stand-up. Reporterul poate sta în curtea 
goală a şcolii indicând aria pe care ar ocupa-o cei 300 de 
copii. Apoi, un plan general al curţii, însoțit de textul 
"Copiii agresaţi în oraşul nostru timp de trei ani, cu greu ar 
încăpea în această curte”. 


Cu mare atenţie şi multă muncă, aproape orice idee poate fi 
exprimată vizual şi astfel mai bine înţeleasă şi mai greu de 
uitat. Alternativa, care niciodată nu conduce la un produs de 

televiziune de calitate, este de a scrie un text care exprimă 
ideile principale, acoperit ulterior cu imaginile pe care le am 
la dispoziţie. 


Chiar şi noţiuni abstracte cum ar fi inflația pot fi exprimate 
vizual, astfel încât să rămână în mintea publicului. Cum 
procedezi? Primul impuls este acela de a apela la grafică, 
de a prezenta tabele şi grafice încărcate de cifre, cu săgeți 
care arată creșteri și descreșteri. Dacă poți însă gândi în 
imagini, efectul asupra publicului va fi mult mai puternic. 


O rezolvare vizuală posibilă a ştirii despre creșterea inflației 
poate fi rezolvată în piaţă. Daţi-i unui țăran 5 lei şi cereți-i 
să vă pună cartofi de banii ăştia, Apoi rugaţi-l să vă pună 
cartofii pe care i-ați fi putut cumpăra anul trecut cu aceiaşi 
bani. Şi apoi cantitatea pe care ați fi putut-o cumpăra acum 
trei ani. Vă garabtez că oamenii care vor vedea ştirea o vor 
ține minte şi peste un an, ca să nu vorbim de faptul că o vor 
înțelege dureros prin prisma propriei experiențe. O altă 
variantă de rezolvare a aceleiași situații poate fi filmarea 
unei gospodine care pune pe masă o sticlă de ulei. Textul 
voice-over-ului poate spune: ” Acum trei ani, un litru de ulei 
costa patru lei. Astăzi, cu aceiaşi bani, poți cumpăra doar 
400 de mililitri”. În acest timp, gospodina a turnat cei patru 
sute de mililitri într-o sticlă mai mică, ultimul cadru 
cuprinzând ambele sticle. 


Să continuăm exemplele: O idee principală a unei ştiri 
poate fi aceea că mâncatul în oraş devine un obicei tot mai 
răspândit. O altă ştire spune că din cauza camioanelor grele 
care transportă materiale pentru autostradă, drumurile 
judeţene se distrug. În ambele cazuri, creativitatea şi 
imaginația reporterului trebuie să-şi spună cuvântul în 
exprimarea lor vizuală. În primul caz, cel al ieşitului la masă 
în oraş, poţi da o căutare pe internet cu cuvintele cheie 
"restaurant pizzerie Cluj” observând câte dintre rezultate 
datează din acest an. În cazul ştirii cu camioanele care 
distrug drumurile județene, un interviu cu un specialist care 
ne explică cum se strică un drum când trece un camion greu 
peste el nu va exprima aproape nimic. Nici un voice-over 
ilustrat cu camioane mergând pe drum nu va rezolva mare 
lucru. Ceea ce ar putea fi o soluție, este un plan detaliu al 
asfaltului care se deformează sub roţile unui camion greu 
într-o zi caniculară, efectul putând fi amplificat de slow 
motion, arătând apoi cum dislocarea asfaltului evoluează în 
gropi din ce în ce mai mari. 

4.16 Încheierea 


Finalul ştirii trebuie să fie cât de puternic se poate. De fapt, 
din momentul în care ajungi la faţa locului, începe să cauţi 
cadrele pentru deschidere şi final. Apoi poți construi vizual 
ştirea fiindcă ştii deja cum începe şi cum se termină. 


Cadrul final al unei ştiri despre sărăcie ar putea prezenta o 
femeie cu ajutor de şomaj, aşezată seara la masa din 
bucătărie uitându-se absentă la teancul de facturi pe care le 
are de plătit din venitul ei infim. O ştire despre o persoană 
publică care tocmai a murit poate să se încheie cu un cadru 
de arhivă cu persoana respectivă făcând cu mâna un ultim 
semn de adio admiratorilor. 


Dintre toate modalităţile de a încheia o ştire, cea mai slabă 
este aceea în care un reporter face un stand-up în care trage 
nişte concluzii şi ne spune cum îl cheamă. Asta nu va 
transmite nimic publicului telespectator, care nu va nutri 
nici un sentiment pentru bietul reporter lipsit de 
profesionalism. Singura persoană care va aprecia finalul va 
fi mama reporterului. 


4.17 Scrieţi DUPĂ imagini 


Unii jurnaliști dau vina pe telespectatori pentru faptul că 
aceştia nu înțeleg şi nu-şi amintesc ştirile, uneori imediat 
după terminarea jurnalului. Vina nu este a lor ci a 
reporterilor neprofesionişti incapabili să producă ştiri 
relevante, cu dramatism şi sentiment, care uzează de prea 
puține mecanisme care să capteze atenția publicului. 


Chiar şi atunci când cuvintele sunt esențiale, de multe ori 
jurnaliştii eșuează din lene şi prea puţină exigență față de ei 
înşişi. Nu este simplu la început, dar informația pe care 
publicul o are deja sau care rezultă din imagine sau sunet de 
ambianță trebuie eliminată. Cea mai eficientă abordare 
presupune să SCRII DUPĂ IMAGINE. Într-o ştire despre 
oamenii străzii, de exemplu, imaginea poate să prezinte un 
om în zdrențe mergând târșind picioarele cu o sticlă de 
rachiu ieftin în mână. Dacă scrii DUPĂ imagine, mesajul 
"Alcoolul îndulcește singurătatea” poate fi formulat în 
comentariul voice-over "Nicu se plimbă fără ţintă cu 
singurul prieten pe care-l mai are”. Abordarea opusă 
presupune să scrii un script şi apoi să cauţi imagine care 
să-l susțină. Această abordare are însă un efect negativ 
asupra imaginii şi impactului materialului. E mult mai 

uşor să scrii după imagini decât să filmezi şi să montezi 
după un text scris anterior. 


4.18 Montajul este un instrument de re-scriere 


Computerul de editare este, ca şi computerul din redacţie, 
un instrument de scris. Cei care operează aceste 
calculatoare sunt creatori de conţinut în egală măsură cu 
reporterul. 


Procesul de montaj poate rescrie ştirea 


In computerul de montaj ideile sunt aduse laolaltă, sunt 
puse în ordine şi în relaţie unele cu altele. 


Declaraţiile şi interviurile sunt poziţionate în ştire astfel 
încât să confere o înţelegere clară. Tot în calculatorul de 
montaj sunetul este egalizat şi pus la locul lui pentru a 
sublinia anumite părți ale poveştii, pentru a da acel 
sentiment al realității despre care vorbeam. Şi tot în 
calculatorul de montaj voice-over-ul este potrivit şi uneori 
rescris după transformarea cuvântului scris în cuvânt citit şi 
apoi înregistrat. În cel mai clasic înţeles, montajul este o 
parte esențială a artei narațiunii vizuale, deoarece este 
procesul prin care cadrele video şi sunetele sunt selectate, 
aranjate şi temporizate astfel încât să impună un anumit 
ritm, un anumit înțeles şi o anumită stare pe care produsul 
final le transmite. 


Reiau ideea regizorului rus Pudovkin, care spunea că 
montajul este "ghidarea conştientă şi deliberată a gândurilor 
şi asocierilor spectatorului”. În consecinţă, montajul devine 
o forță vitală a comunicării vizuale, contrar opiniei greşite 

că montajul doar leagă cadre între ele şi le elimină pe cele 
proaste din produsul finit. 


5. ECHIPA DE ȘTIRI 


Echipele de ştiri sunt în general alcătuite dintr-un 
cameraman, responsabil cu toate aspectele preluării 
electronice a informaţiei (video, audio, lumină) şi un 
reporter. Echipele includ şi un tehnician de cameră doar 
atunci când contractele colective de muncă impun acest lucru 
sau în situații deosebite în care cameramanul are nevoie de 
asistență (corespondențe de război sau alte situaţii 
periculoase sau care necesită acțiune extrem de rapidă) 
pentru sprijin tehnic şi siguranță. 


Cameramanul care lucrează în echipă cu reporterul trebuie să 
aibă capacitatea de a gândi şi reacţiona rapid, de a avea 
rezistență fizică, o înţelegere a valorilor jurnalismului şi 
dorința de a găsi întotdeauna modalitatea cea nai simplă şi 
mai directă de tratare vizuală a subiectului. 


Echipa trebuie să fie permanent conștientă că se află într-o 
competiție locală, regională, națională sau internaţională. 
Aprecierea echipelor şi a reporterilor se face pe baza 
rezultatelor muncii lor de zi cu zi, pe baza imaginilor şi a 
mesajului din spatele imaginilor pe care le-au filmat sau, după 
caz, le-au ratat. 


5.1 Cameramanul 


Cameramanul este colegul de echipă al reporterului. 
Responsabilitățile sale privesc amplasarea camerei, 
compunerea imaginilor şi filmarea cadrelor. Cameramanii cu 
experiență au un rol foarte important în dezvoltarea editorială a 

subiectelor. Deși reporterul este formal conducătorul echipei, 
între cei doi relația trebuie să fie colegială, de colaborare, 
sfaturile cameramanului fiind de cele mai multe ori benefice 
materialului filmat. 


5.2 Echipa dintr-o singură persoană. Videojurnalistul. 


Ultimii ani au însemnat un avans fantastic al tehnicii video şi 
o creştere a flexibilității legislaţiei muncii. Acestea au permis 
răspândirea pe scară largă a lucrului în echipe alcătuite dintr-o 
singură persoană. Reducerea echipei la minimul suprem — o 
persoană care este simultan jurnalist, cameraman, sunetist, 
luminist — este o realitate din ce în ce mai răspândită. Multe 
companii mici de ştiri operează eficient şi cu costuri minime 
pe piața extrem de bugetofagă a televiziunii, instruindu-şi 
personalul să filmeze cu camere digitale, uşoare, performante 
şi ieftine. 


5.3 Televiziunea — joc de echipă 


În contrast cu presa scrisă şi radioul, unde tehnicienii au 
roluri strict non-editoriale şi a căror acţiune începe după ce 
reporterul și-a încheiat munca, rolul celor care operează 
tehnica de televiziune este esențial în creearea formei care 
îmbracă conţinutul unui material jurnalistic vizual. Aveţi 
enorm de învăţat, în special de la cameramanii buni şi mai 
ales în primii ani ai carierei. 

5.3.1 Discutaţi conţinutul 


Încercaţi să stabiliţi o relaţie bună cu cameramanul încă 
de la început. Obişnuiţi-vă să discutaţi împreună 
conținutul şi forma materialelor înainte de a începe 
munca propriu-zisă. Lucrul acesta este cu atât mai 
important la începutul carierei voastre, când sprijinul 
unui profesionist poate marca jaloane importante în 
devenirea voastră ca jurnaliști de televiziune. Ca 
începător, s-ar putea să fiți depăşit de aspectele tehnice, 
însă cameramanii cu experiență nu vă vor abandona 
niciodată. Ei ştiu că le stă în putere să suplinească erorile 
reporterilor începători iar mândria profesională nu-i va lăsa 
să semneze materiale proaste. Cu toate acestea, oricât de 
începător aţi fi, în teren trebuie să preluaţi conducerea, iar 
relația în echipă poate deveni una dificilă. Uneori va trebui să 
vă susțineţi punctul de vedere în fața unui cameraman 
experimentat. Atunci însă când se dovedeşte că ați greşit, fiți 
suficient de maturi să recunoaşteţi. 


5.3.2 Sensibilităţi şi orgolii 

Este la fel de important să nu răniți mândria profesională 
a partenerilor. Evitaţi să faceţi pe regizorul şi să vă 
impuneţi violent. Consumaţi inutil timp şi creeaţi o stare 
tensionată în echipă. Nu cereţi să verificaţi fiecare cadru. 
Aşteptaţi ca prima dată să fiți invitați să priviţi prin 
ocularul camerei. Fiţi totuşi conştienţi că nu faceți film 
artistic. Construirea încrederii reciproce este de o 
importanță covârșitoare.  Aroganța dăunează grav 
rezultatului muncii în echipă. 


In cele din urmă rețineți că răspunderea cameramanului 
vizează conținutul vizual în contextul unui deadline strict şi 


30 


gândind pe loc valoarea de montaj a fiecărui cadru. In 
situații de maximă presiune aşteptaţi-vă de la cameraman la 
cadre riguroase, corecte, dar fără prea mult aspect artistic. 


6: ACOPERIREA UNUI SUBIECT 
6.1 Procedee reportericești de bază 
6.1.1 Stand-up-ul 


Stand-up-ul a fost întotdeauna considerat unul dintre 
procedeele de bază ale producției de ştiri de televiziune. 
Stand-up-ul a fost şi rămâne o măsură a stăpânirii de sine și 
autocontrolului reporterului în fața camerei. Deşi tehnica 
stand-up-ului în sine nu presupune nimic complicat, nici un 
reporter nu poate progresa serios în carieră fără să-l 
stăpânească. 


Aşa cum îi spune şi numele, stand up-ul constă în 
transmiterea verbală a mesajului direct în cameră - şi prin 
cameră, publicului. 


Atuurile stand-up-ului: 


e Certifică prezenţa reporterului la faţa locului. 

e Se face foarte repede. 

e Oferă varietate, putând fi folosit de sine stătător sau ca 
ingredient al unei ştiri. 


Dacă ar fi să aleagă, mulți reporteri buni ar prefera să nu 
facă stand-up deloc, considerând un eşec recurgerea la 
imaginea propriei persoane vorbind, în locul unei ilustrații 

grăitoare. Alţii sunt reticenți deoarece le lipseşte tehnica 
stand-up-ului care depinde în principal în trei lucruri: 


e Abilitatea de a compune şi a comunica rapid texte vorbite. 
e O memorie foarte bună. 
e Abilitatea de a transmite fluent idei coerente. 


Dincolo de scrierea corectă a textelor în stil jurnalistic, să 
analizăm alte lucruri necesare. 


6.1.1.1 Fundalul (background) potrivit 


Fundalul este esenţial pentru a dovedi publicului prezenţa 
nemijlocită a reporterului în locul în care pretinde că este. 
Stand-up-ul este întărit de un background relevant, preferabil 
întotdeauna unuia neutru. Căutați întotdeauna cel mai 
relevant cadru pentru stand-up, consultându-vă întotdeauna 
cu cameramanul unde să staţi. Nu alegeți fundaluri cu prea 
multă acțiune. Aceasta va distrage atenția publicului de la 
ceea ce spuneţi. Acelaşi efect îl va avea un mediu prea 
zgomotos. Nu lăsaţi niciodată telespectatorul să se întrebe de 
ce ați ales un anume loc să filmați stand-up-ul. Acest lucru 
trebuie să fie evident. 


6.1.1.2 În centrul ecranului sau într-o parte ? 


Unele televiziuni îşi plasează reporterii în centrul imaginii 
considerând că această poziţie le conferă mai multă autoritate. 
Altele, unde compoziţia imaginii e luată mai în serios, preferă 
plasarea reporterului într-o parte, argumentând că astfel 
reporterul devine parte a scenei şi nu apare ca şi cum ar fi 
suprapus peste aceasta. Dacă nu vi se impune altfel, alegeți să 
vă plasați într-o parte sau alta a cadrului, după cum vă cere 
compoziția imaginii. Dacă acțiunea din mijlocul căreia 
transmiteți are loc în apropierea voastră, cea mai bună 
încadratură este un plan american, suficient de larg pentru a 
vedea acţiunea din spatele reporterului dar suficient de strâns 
pentru a vedea faţa şi mimica reporterului. 

6.2 Construirea unei știri (Package) 


Ştirea de televiziune este un pachet plin cu ingredientele 
despre care deja am vorbit. De aici denumirea de ”package” 
pe care o veţi întâlni în limbajul de televiziune. 


Cel mai important test pentru abilitatea jurnalistică a unui 
reporter constă în creearea unui package. Acest lucru 
combină talentul și cunoștințele reportericești cu înțelegerea 
tehnicilor de producţie de televiziune. 


Nu există reguli prestabilite pentru forma sau durata unui 
package. Reporterul trebuie să-şi dezvolte propriul stil de a 
urma un fir logic şi clar al naraţiunii și de a menţine interesul 
telespectatorului, indiferent de subiectul abordat. 


Ocazional, mai ales la început de carieră, veţi fi ajutat de 
colegi cu mai multă experienţă. În cele mai multe cazuri însă 
veţi fi pe cont propriu. În trecut, reporterii începători erau 
întotdeauna repartizați în echipe cu experiență. Astăzi şansa 
de a fi tu însuți și cameraman este foarte mare, cunoașterea 
tehnicilor de producție devenind astfel indispensabilă 
pregătirii voastre ca viitori reporteri de televiziune. 


6.2.1 Documentarea 


Documentarea este o premiză a televiziunii de calitate. Ea 
începe cu înțelegerea clară a locului şi timpului când 
evenimentul are loc. Urmăreşte înţelegerea clară a subiectului. 
Modul de abordare şi gradul de dificultate variază de la subiect 

la subiect. Cu o planificare adecvată, inclusiv alocarea unui 
timp de pregătire rezonabil, unele informaţii pot fi cunoscute 
dinainte de filmare: informaţii anterioare sau numele 
potenţialilor intervievaţi, pe cameră sau în afara ei. 


6.2.2 Planificarea formei 


Știrea de televiziune se construieşte pe PRINCIPIUL 
UNITAȚII DRAMATICE care dezvoltă subiectul în trei 
paşi 


- Punct culminant 
- Cauză 
- Efect 


Cu excepția cazurilor în care avem de a face cu ştiri 
accidentale care necesită o abordare intuitivă la fața locului, 
majoritatea package-urilor pot fi încadrate în tipare 
previzibile. Varietatea vine din ordinea, numărul şi durata 
fiecărui ingredient, astfel încât forma finală a unui package 
trebuie planificată şi apoi elaborată astfel încât să aibă o 
maximă valoare jurnalistică. 


6.2.3 Prospecția 


Prospecția este vizita efectivă la locul viitoarei filmări. 
Importanța ei rezidă în aceea că vezi cu ochii tăi cadrele, 
lumina, asculți sunetele locului, observi tu însuți toate 
problemele tehnice pe care le ai. (surse de curent la îndemână, 
frig, vânt puternic, chiar mirosuri neplăcute, drumul greu până 
acolo,etc.) Ori de câte ori este posibil, faceți prospecția la fața 
locului. În producţia de film documentar, de exemplu, lipsa 
prospecţiei este de neconceput. În producţia de știri, o 
prospecţie bine făcută crește substanțial viteza şi eficienţa 
producției. Desigur, o abordare flexibilă la fața locului este 
benefică dar prea multă improvizație, totul din mers, duce la 
haos. 


În cel mai rău caz, ajungeţi la faţa locului cu câteva minute 
înaintea echipei pentru a înţelege situația din teren, a 
identifica potențiale  cadre(pentru interviu, stand-up, 
ilustrație) şi pentru a stabili contacte. 


Subiectele temeinic documentate pot fi, în mare măsură, 
realizate pe baza unui scenariu pregătit dinainte. Indiferent de 
natura subiectului, un package trebuie astfel construit încât 
telespectatorul să nu simtă trecerile de la un element la altul. 
Comentariul voice-over trebuie să se îmbine armonios cu 

părțile de interviu; stand-up-ul trebuie să preia fin ideea, 
verbal, vizual şi acustic — toate acestea venind natural după o 
muncă susținută, gândire jurnalistică și profesionalism investite 
în construcția materialului. 


6.2.4 Să ştii ce să filmezi 


Rar se întâmplă ca echipele de filmare, în clipa în care ajung 
la eveniment, să sară din maşină și să filmeze tot ceea ce văd, 
ca un commando din filmele de acţiune. Filmările trebuie să 
se facă într-o manieră mult mai ordonată, după un plan 
organizat. Să ai prea mult material sau prea puțin, este la fel 
de rău. Cineva va trebui să-l vizioneze şi e enervant şi 
ineficient să cauţi printr-o oră de filmare cadrele relevante 
pentru o ştire de 90 de secunde. Memoria cardului sau 
minutele de bandă te invită uneori să tragi în neștire. Rezistaţi 
acestei tentaţii. Discuţiile despre cât e bine să filmezi durează 
încă din anii 1960 când în teren televiziunea filma pe 
peliculă. Rapoartele brut-finit diferă de la caz la caz. În mod 
normal, este general acceptat că un raport de 6:1 e mulțumitor 
pentru ştiri. (6 minute filmate la 1 minut ştire montată). 


6.2.5 Parteneriat editorial 


Am stabilit deja clar că o ştire bine făcută este rezultatul unei 
relații profesionale corespunzătoare între reporter şi 
cameraman. Este însă necesar să înţelegeți limitele tehnice ale 
echipamentului şi timpul necesar pregătirii filmării, să 
înțelegeţi că problemele tehnice pot da peste cap până şi cele 
mai bine structurate planuri. 

De regulă, unui cameraman experimentat şi cooperant este 
suficient să-i descrii în linii mari ce vrei să obţii. Nu ezita 
însă să acționezi în timpul filmării dacă vezi că ideile tale nu 
sunt corect transpuse în imagini. 


6.2.6 Alături de echipă 


Reporterul este obligat să fie alături de cameraman, să noteze 
în detaliu fiecare cadru şi secvenţă. Atunci când chiar nu este 
posibil, rugați cameramanul să vă expună în detaliu ce a 
filmat. 


Scopul este acela de a valorifica la maximum în voice-over 
imaginile filmate. Nu poți scrie comentariul pentru voice- 
over fără să ştii exact ce imagini ai la dispoziție.Camera îți 
permite să vizionezi materialul filmat la faţa locului sau în 
drum spre redacţie. A scrie în orb este cea mai sigură cale 
spre o ştire anostă, lipsită de imaginație. 

6.2.7 Fii regizorul propriei ştiri 


Înțelegerea noţiunilor de bază ale regiei de film face parte din 
cultura generală a unui reporter de televiziune. Nu a fost așa 
dintotdeauna. Când ştirile erau scurte şi vagi nu era nevoie de 
aşa ceva. Astăzi însă, când unele ştiri sau scurte reportaje tind 
să fie aproape minidocumentare, reporterul trebuie să 
acţioneze asemeni unui regizor care ştie ce vrea. Lucraţi alături 
de cameramani buni pentru a vă îmbunătăţi performanţele. 


6.2.8 Înţelege gramatica imaginii 


În ciuda simplităţii abordării, filmarea ştirilor se supune 
regulilor cinematografiei. Înțelegerea procedeelor 
cinematografice de către public s-a lărgit în timp datorită 
marelui şi micului ecran, convențiile trebuie însă respectate 
pentru a maximiza înțelegerea mesajului. 

Concret, nu veţi putea spune povestea eficient prin 
asamblarea la montaj de cadre individuale, fără legătură între 
ele.  Gândiţi întotdeauna în secvențe, conducând 
telespectatorul treptat în acțiune: plan general, plan mediu, 
prim plan. 


6.2.9 Atenție la compoziția imaginii 


Cameramanilor nu le place să vă uitaţi în cameră înainte de a 
trage fiecare cadru. Asta nu vă oprește însă să ţineţi ochii 
deschişi pentru a vedea cadrele care spun povestea sau pentru 
a sesiza greșeli în compoziția imaginii, care în graba inerentă 
lucrului la ştiri, i-ar putea scăpa cameramanului. Încercaţi să 
evitaţi să răsară din capetele intervievaților copaci sau stâlpi în 
timp ce vorbesc. Evitaţi trecătorii care se bagă în seamă, vin şi 
se uită în cameră și alte lucruri supărătoare sau hilare pe care 
cameramanul, concentrat pe subiect, s-ar putea să nu le 
observe. 


Atenţie la inscripțiile care apar pe zidurile din background 
când filmați interviuri sau stand-up-uri. Ar putea fi ofensator, 
hilar sau pur şi simplu nepotrivit. Evitaţi aceste mesaje chiar 
dacă sunt scrise în altă limbă. Cineva le va înţelege 
întotdeauna. Același lucru este valabil pentru firme şi reclame 
care pot distrage atenția telespectatorului de la mesajul știrii. 
Regula este: dacă ai dubii, alege alt background. 


37 


Planele de baza 
Gândiţi acțiunea în secvenţe, nu în cadre individuale. 


- Planul întreg (Long Shot) arată omul din creștet până 
în tălpi, solul fiind vizibil. 


- Planul american(Knee Shot) arată omul de la genunchi 


- Planul mediu (Medium Shot) arată omul de la brâu 

- Prim planul (Close Up) arată bustul 


-  Grosplanul (Rxtreme Close Up) insistă pe față. Se 
poate tăia creştetul 


6.2.10 Sunetul 


Televiziunea este bidimensională. Sunetul vine odată cu 
imaginea. Sunetul natural este adesea subestimat şi în 
consecință, utilizat insuficient de către unii reporteri, 
preocupaţi să umple fiecare secundă cu cuvinte — interviu sau 
voice-over. 


Ascultați cu atenție și profitați de orice ocazie de a folosi 
sunetele naturale din jurul vostru, sunete care dau viață şi 
calitate poveștii voastre. Unele poveşti sunt mai puternice cu 
cuvinte mai puține. Sunetul natural, de multe ori, vorbeşte mai 
bine de la sine. 

6.2.11 Exemplu de package 


SUBIECT: implementarea unui sistem computerizat menit 
să uşureze traficul în cea mai aglomerată zonă din oraş. 


TITLU DE LUCRU: Trafic computerizat 
DURATA PROPUSĂ: 3min 30sec. 


ABORDARE: identificarea  motivației proiectului, 
prezentarea celor implicați şi aflarea opiniilor lor legate de 
valoarea proiectului; contrast între frumuseţea și liniștea 
zonei înconjurătoare cu subiectul — aglomerație, poluare, 
zgomot. 


ELEMENTE: cadre din trafic (arhivă recentă, dacă este 
cazul), prezentarea computerului, operarea lui; 
echipamentul de monitorizare; clădirea şi împrejurimile; 
interviu cu conducătorul proiectului; stand-up; grafică 
electronică; comentariu voice-over. 


INTRODUCERE: de către prezentator în studio, cu harta 
zonei. 


ORDINEA CONȚINUTULUI: 

1. Comentariu voice-over pe imagini de arhivă recentă cu 
traficul congestionat din zonă (durată propusă 15 sec). 

2. Stand-up la fața locului explicând cum o fostă magazie 
a devenit centru de control şi dirijare a traficului (durata 
propusă 20 sec). 

3. Comentariu voice-over cu imagini ale clădirii și 
zonei (durata planificată 25 sec). 

4. Interviu cu conducătorul proiectului (durata 
planificată 30 sec). 

5. Comentariu voice-over arătând echipa la lucru 
(durata planificată 20 sec). 

6. Sunet natural din timpul monitorizarii traficului pe 
ecranele video din centrul de control şi dirijare (durata 
propusă 25 sec). 

7. Comentariu voice-over cu contraplan - operarea 

computerului (durata planificată 10 sec). 

8. Prtea a doua a interviului cu conducătorul 
proiectului(durata planificată 30 sec). 

9. Comentariu voice-over arătând partea renovată a 
clădirii (durata planificată 15 sec). 

10. Stand-up pe podul care traversează principala arteră 
de trafic din zona monitorizată (durata planificată 25 
sec). 

6.2.12 Introducerea (Intro-ul) 


Scrierea introducerii pentru știrea pe care ai făcut-o îţi revine tot ţie, ca reporter, 
în cele mai multe cazuri. Uneori ţi se cere doar să dai câteva idei pe baza cărora 
altcineva va scrie introducerea. 


Introducerea trebuie construită astfel încât să trezească interesul 
telespectatorului suficient încât să stea să urmărească știrea care urmează. 
Acordaţi introducerii aceeași importanță ca ştirii însăşi. Includeţi grafică 
acolo unde ajută. Introducerea trebuie să fie complementară, să nu includă 
fapte sau cuvinte repetate imediat la începutul ştiri. 


O cale sigură de a evita această greşeală constă în a scrie trei fraze pentru 
introducere. Daţi-le pe primele două prezentatorului şi începeţi ştirea cu cea 
de-a treia. Funcţionează în majoritatea cazurilor. 


7.PRODUCŢIA ŞTIRILOR ÎN TEREN 


7.1 Reguli de filmare în teren 


Jurnalistul vizual care doreşte să-şi perfecționeze munca descoperă adesea 
că schimbări minore în tehnica de filmare pot produce îmbunătăţirea 
simţitoare a calităţii filmării. Pe măsură ce jurnalistul ajunge să stăpânească 
tot mai multe elemente procesul filmării, începe să-şi contureze un stil 
individual profesionist. Perfecţionarea profesională nu se încheie niciodată 
şi pentru aceasta nici un detaliu nu este lipsit de importanţă. 

7.1.1 Foloseşte trepiedul întotdeauna când acest lucru e posibil 


Simpla folosire a trepiedului duce la un aspect profesionist al 
imaginii. Este adevărat, nu toți cameramanii de ştiri folosesc 
trepiedul. Din păcate acest lucru se vede, cadrele sunt instabile şi 
tremură. Nu faceţi rabat de la calitate, veți face rabat de la statutul 
vostru profesional, prezent şi viitor. 


Filmarea din mână se face mai repede şi mai uşor, dar la fel de uşor 
cameramanii o adoptă ca regulă generală din lene sau comoditate. 
Chiar dacă sunt situaţii în care rapiditatea evenimentului sau 
condițiile nu-ți permit utilizarea trepiedului, majoritatea ştirilor pot 
fi filmate de pe trepied . Dacă pur şi simplu televiziunea nu ţi-a 
repartizat un trepied, cumpără-ți unul personal. Calitatea muncii 
tale se va îmbunătăți evident. 

Cele mai stabile cadre se obtin cu camera montata pe trepied 


7.1.2 Filmarea cu camera din mână 


Pentru o maximă stabilitate, folosiţi trepiedul ori de câte ori e posibil. 
Dacă nu-l aveți sau nu se poate, transformaţi-vă corpul în trepied. Găsiţi 
un perete, un stâlp, un trunchi de copac și sprijiniți camera de el. În 
interior puteți folosi un scaun fix cu spătar. Așezaţi-vă invers pe el şi 
sprijiniți camera pe spătar. 

O altă rezolvare a stabilităţii este să îngenuncheaţi, o tehnică care oferă în 
multe situaţii o perspectivă bună.Când îngenuncheaţi staţi pe călcâi şi 
sprijiniți coatele de genunchi sau chiar sprijiniți camera pe o cutie de 
echipament. Puteti chiar să puneţi camera pe sol, s-o încălecaţi cu 
genunchii şi să folosiți un caiet, un portmoneu sau alt obiect pentru a 
stabili poziţia corectă. 


Atunci când e dificil să îngenuncheaţi, ţineţi camera ferm cu ambele 
mâini la nivelul taliei, cu coatele blocate în trunchi. Majoritatea 
ocularelor sau ecranelor LCD pot fi rotite astfel încât cadrarea nu va fi o 
problemă. 


7.1.2.1 Poziţia pentru filmarea cu camera din mână în picioare 


Atunci când trageţi din mână, echilibraţi greutatea camerei fie pe umăr 
fie în mână pentru ca să nu obosiţi şi să începeţi să tremuraţi. Balansaţi 
fin camera şi folosiți-vă braţele în principal pentru control şi nu pentru 
susținere. Pentru o maximă stabilitate adoptați o poziţie dreaptă a 
corpului, cu pelvisul uşor împins în față, cu coatele lângă corp şi cu 
picioarele depărtate la lățimea umerilor. 

Trepiedul uman Poziţia corectă este esențială pentru a filma cadre stabile. 
Observaţi că braţele rămân pe lângă corp. 


7.1.2.2 Filmati cu focala la deschidere maximă 


Astfel veţi obţine cea mai stabilă imagine pe care o puteți filma. Reţineţi că 
toate mişcările biologice ale organismului se amplifică în imagine 
proporțional cu zoom-ul. 


7.1.2.3 Controlaţi-vă respiraţia 


Inainte de a porni înregistrarea, relaxaţi-vă. Inspiraţi, expiraţi jumătate din aer 
ŞI țineţi-vă respiraţia când trageţi, asemeni unui lunetist. Dacă trageţi cadre mai 
lungi, nu respiraţi adânc. 

7.1.2.4 Planificaţi mișcările trupului 


Planificaţi-vă mişcările atunci când faceți panoramări sau când urmăriți 
acțiunea, cum ar fi de exemplu pentru a filma un avion care decolearză sau o 
persoană care trece pe lângă cameră. Așezaţi-vă picioarele în direcția 
sfârşitului mişcării, apoi rotiți trupul pentru a surprinde acțiunea care se 
apropie. Urmărind acțiunea, trupul vostru se va detensiona asemeni unui arc. 
Invers, corpul vostru se va tensiona și poziția va fi mai greu de păstrat, cu efort 
fizic mai mare. 


7.1.2.5 Filmaţi obiecte în mișcare 


Alt mod în care puteți minimiza mișcarea nedorită a camerei este să filmați 
obiectele în mişcare. Mişcarea obiectelor va face mişcarea camerei mai puţin 
evidentă. Atunci când urmăriți în mişcare o persoană care păşește, fie că-l 
filmați din față sau din spate, păşiți odată cu persoana în timp ce înregistrați. 
Când subiectul pășeşte cu dreptul, păşește la fel şi păstrează acelaşi ritm cu 
subiectul. 


7.1.3 Evitaţi mişcările neprevăzute ale camerei 


Când transfocaţi (acționați zoom-ul) evitați să zgâlțâiți camera când acționați 
comanda zoom. Aveţi grijă să evitați începuturile dure și finalul bâlbâit. 
Cunoașteţi limitele in-out ale zoom-ului camerei. Greşelile acestea atrag atenția 
asupra lor. Când filmați ştiri de acţiune luați mâna de pe butonul start/stop 
pentru a evita oprirea camerei fără intenție din cauza emoţiei, surescitării sau 
grabei. În cele din urmă, pentru a urmări acțiunea din jur şi pentru propria 
siguranță, încercați să filmați cu ambii ochi deschişi. Astfel veți şti în fiecare 
moment ce se petrece în jurul vostru. 


7.1.4 Atenţie la transfocări ( ZOOM) 


Cadrele cu zoom trebuie să aibă o justificare. Nu se fac doar pentru că există 
sau pentru că vi se pare cool. Zoomul se face pentru a descoperi un lucru nou 
într-un cadru, cu alte cuvinte a aduce un nou înţeles sau pentru a păstra 
subiectul într-o compoziţie corectă atunci când se deplasează înspre cameră. 


Nimic nu indică o filmare de amatori mai pregnant decât folosirea 
nejustificată a zoom-urilor şi panoramărilor. Controlaţi-vă tentaţia de a filma 
cu mișcăi de cameră fără motiv. 


Atunci când filmaţi totuşi cu zoom, faceți-o cu discernământ şi cu un motiv 
real. Când începeţi cariera în televiziune, ca reporter, cameraman, producător 
sau editor, adoptați o filozofie care să stabilească numărul de astfel de mişcări 
acceptabile într-un material. Unii profesionişti recomandă să-ţi permiţi să faci 
un zoom pe an, dacă şi acesta se justifică. 

7.1.4.1 Nu faceţi zoom-ul evident 


În mod normal, un zoom trebuie să fie atât de fin şi de lent încât telespectatorii 
nici să nu-l remarce. Încercaţi să porniţi zoom-ul simultan cu începutul mișcării 
subiectului, ca în cazul unui avion care porneşte de la capătul pistei şi ia viteză 
pentru decolare. Nu folosiţi tot zoom-ul pe care îl poate da camera din capăt în 
capăt, de la wide la telephoto, mai bine folosiţi doar o porțiune. Înțelegerea 
compoziţiei va determina limitele potrivite ale zoom-ului. 


7.1.4.2 Potriviţi viteza şi durata cu ritmul şi starea materialului 


Cadrul cu zoom trebuie să se încadreze într-o secvenţă care are un anumit ritm 
şi transmite o stare în întregul ei. Uneori zoom-urile rapide sunt potrivite. 
Alteori un zoom lent, leneş, va fi mult mai potrivit. Zoom-urile pot distruge o 
secvenţă dacă sunt prea rapide sau prea lente. Dacă decideți că nu puteţi trăi 
fără ele, trageţi cadrul de trei ori, cu viteze diferite. 


Reţineţi: Întotdeauna zoom-ul, ca orice altă mișcare de cameră, ARE 
ÎNCEPUT ŞI FINAL STATIC de minimum 5 secunde. Dacă la montaj vei 
decide să nu foloseşti zoom-ul, vei avea totuşi două cadre fixe importante: Cel 
mai larg şi cel mai strâns. Intraţi şi ieşiţi din zoom filat, adică accelerați ușor 
de la static la viteza de zoom și decelerați invers la oprire. Astfel veți evita 
smuciturile de la începutul şi finalul brusc al mişcării. 


7.1.4.3 Recompuneţi cadrul în timp ce transfocaţi 


În timp ce transfocaţi (folosiţi zoom), nu uitaţi să fiți atenţi la păstrarea unor 
lufturi acceptabile în compoziţia cadrului. Pentru aceasta, în timp ce 
transfocaţi mișcați camera pe cele două axe. Adesea începătorii încep un zoom 
cu subiectul centrat şi apoi deschid fără să panorameze simultan în jos, 
distrugând compoziţia prin nerespectarea luftului. Rezultatul este un plan 
întreg cu subiectul exact în mijloc, cu jumătatea superioară a cadrului irosită 
pe spaţiu gol. 


Inceput zoom out Final incorect, fără final corect, cu 
recompunere recompunere 

Țineţi minte un alt sfat important: Când folosiți zoom-ul nu “cântați la 
trombon”! Nu transfocaţi înainte şi apoi înapoi în același cadru ! Unii numesc 
această greşeală ”a da pompe”. 


7.2 Organizarea filmării 


Se poate întâmpla să filmezi tot ce mișcă şi totuşi să ratezi povestea. 
Cameramanii care au învăţat să gândească jurnalistic nu produc doar imagini 
corecte și frumoase ci imagini care spun o poveste. Identificaţi povestea. Apoi 
documentați subiectul. Hotărâţi cu ce vreţi să rămână publicul după ce vede 
ştirea. Cunoaşte tu însuţi povestea dacă vrei s-o poţi spune altora. Întreabă-te în 
timp ce tragi "Cum îmi susțin vizual subiectul, ideea, punctul de vedere ?” Nu 
uita să dai poveştilor tale întotdeauna un început, un mijloc şi o încheiere. Știrile 
fără final sunt ca scrisorile nesemnate 


7.2.1 Comunicati în teren 


După ce ţi-ai stabilit povestea în minte, discută ideea cu ceilalți membri ai 
echipei. S-ar putea să te ajute mult în stabilirea modului de tratare a 
subiectului, de filmare şi montaj. Trebuie să comunici cu restul echipei ca să 
poți afla ideile fiecăruia şi să puteți cădea de acord asupra subiectului din toate 
punctele de vedere. 


Communicarea cu subiecţii din ştirea ta este şi ea vitală. Subiectul va comunica 
mai bine şi mai intim cu o echipă care inspiră încredere şi siguranță, putând 
face dintr-o ştire obişnuită, una excepţională. 


Munca in televiziune presupune un efort comun din partea intregii 
echipe. Comunicarea continuă între reporter şi cameraman este 
esențială. 

7.2.2 Gândeşte înainte de a porni camera ! 


Dacă vrei ca ştirile tale să difere de cele ale concurenței, pune-ţi 
imaginaţia la contribuţie de fiecare dată. Fă astfel încât imaginile 
tale să transmită nu doar ceea ce vezi şi simţi în teren, ci şi ceea ce 
altor observatori le-a scăpat fiindcă n-au gândit ca tine. Arătaţi 
evenimentul dar în acelaşi timp daţi telespectatorului un motiv să 
dorească să vadă povestea. Căutaţi modalităţi prin care privitorul 
să simtă că participă la povestea voastră. 


7.2.3 Construieşte secvenţe 


Metoda care s-a dovedit a fi cea mai eficientă în implicarea privitorului în 
poveste este folosirea secvențelor de acțiune. Cu ajutorul secvenţelor, 
jurnalistul vizual reconstruieşte un eveniment aşa cum ar fi fost el văzut de 
către un martor ocular. Pentru a construi secvențe, învață să recunoşti 
acțiunile repetitive şi apoi să fragmentezi acțiunile complexe în acţiuni 
simple. Dacă faci o ştire despre eliminarea gratuității abonamentelor pentru 
transportul în comun și trebuie să filmezi un pensionar care ia autobuzul, 
filmează fața pensionarului, apoi un plan detaliu cu pantofii lui uzați, ceasul 
vechi de la mână, degetele strângând plasa cu puţinele cumpărături, autobuzul 
venind aşa cum îl vede el (unghi subiectiv), fața şoferului plictisit, maşinile 
așteptând după autobuz, uşa închizându-se şi autobuzul punându-se în 
mișcare. La montaj cadrele vor fi folosite în ordinea care subliniază cel mai 
bine mesajul pe care vrei să-l transmiti. 

7.2.4 Trage şi mută-te 


După fiecare cadru tras, încearcă să muţi camera într-o nouă 
poziţie şi într-un unghi nou. Mai multe cadre compuse pe focale 
diferite pe acelaşi ax vor da la montaj ceea ce numim salt pe ax, 
ca şi cum ai sări instantaneu înainte sau înapoi. Saltul este cu atât 
mai evident cu cât diferenţa între plane e mai mare. De exemplu, 
dacă sari de la un plan întreg la prim planul unei persoane fără să 
mişti camera de pe axul original. 


Salt pe ax . Saltul pe ax apare atunci când camera rămâne pe acelaşi ax 
de la un cadru la următorul. Pentru a-l evita, nu uita să muţi camera 
după fiecare cadru. 

Pentru a evita saltul pe ax, nu uitaţi să vă mişcați după fiecare 
cadru. La primul cadru imaginaţi un ax care pleacă din obiectiv şi 
trece prin centrul subiectului. Trageți cadrul, apoi mutaţi camera în 
altă poziţie pentru fiecare cadru care urmează. Pentru a evita saltul 
PESTE ax, în care acțiunea pare s-o ia în partea opusă, trageţi toate 
cadrele de pe aceeași parte a axului stabilit inițial. 


7.2.5 Anticipează acţiunea 


Studiază acţiunea înainte de a trage şi învaţă să anticipezi ceea 
ce urmează. Astfel, imaginile tale vor avea originalitate. Învață 
să anticipezi în ce direcţie va porni o persoană înainte să facă 
pasul. Dacă îţi dai seama că tinzi să rămâi în urma acţiunii, 
încearcă să planifici cadrele. Aşteaptă ca acțiunea să apară şi 
trage când acest lucru se întâmplă. Nu vă lăsaţi depăşiţi de 
acțiune pentru a nu ajunge să trageţi doar urmările şi niciodată 
acțiunea. 


7.2.6 Cum filmezi actiunea independenta de controlul tau 


Chiar şi acțiunea care apare accidental şi la care nu te aştepţi poate 
fi filmată secvențial dacă ştii să o anticipezi. Chiar şi în ştirile 
accidentale secvenţe se produc peste tot în jurul tău. Poate că după 
un cutremur pompierii caută supraviețuitori sub ruinele unei clădiri 

prăbuşite în timp ce cade o ploaie rece. Ceva mai încolo, muncitorii 
de la gaz caută robineţii pentru a-i închide. O bătrână este 
descoperită vie între ruinele casei sale. Fiindcă nu se poate intra 
cu tărgi, pompierii duc în spate răniții spre ambulanțele care 
așteaptă. Poţi să filmezi secvențial dacă ştii dinainte unde vor duce 
pompierii femeia pe care tocmai au găsit-o.În timp ce planificaţi, 
gândiţi în termeni de distanță. Astfel veți putea estima timpul 
necesar pompierului să ducă bătrâna de la locul unde ai început 
secvenţa la locul unde intenţionezi s-o închei. 


7.2.7 Filmează acţiunea cu intrări şi ieşiri din cadru 


Poţi să decizi dinainte dacă vei păstra pompierul în cadru în filmare 
continuă în timp ce cară bătrâna sau pompierul va ieşi sau intra în 
cadre succesive. Una dintre cele mai uşoare metode de a păstra 
continuitatea este să tragi acțiunea "intră în cadru/iese din cadru”. 
Începeţi filmarea înainte ca subiectul să intre în cadru şi trageţi până 
iese. Odată ce subiectul a părăsit cadrul, la montaj poți tăia în 
continuarea acțiunii fără pericolul unui salt în cadru. 


7.2.8 Trage doar cadrele de care ai nevoie 


Mai toţi profesioniștii au avut şi cadre proaste care au ajuns în 
emisie. De regulă, ei dau vina pe editorul de imagine. "De ce ai dat 
pe post cadrul ăla neclar şi mişcat?!” La rândul lui, editorul dă vina 
pe termenele scurte de execuţie care nu i-au permis o selecție mai 
judicioasă a cadrelor. Fii sigur că dacă ai un cadru prost, instabil, 
neclar sau cu mișcare ezitantă, cumva își va face drum spre emisie. 


Răspunsul la astfel de probleme este:”Dacă nu vrei un cadru pe 
post, nu-l trage!” Cu alte cuvinte, fă-ți claritatea şi corecția de alb 
ÎNAINTE de a trage cadrele. În situaţii excepționale va trebui, 
poate, să faci claritatea în timp ce tragi, dar aceasta nu trebuie să 
fie regula. Compune cadrele şi repetă mişcările (zoom sau pan) 
înainte de a apăsa butonul REC ! 


7.2.9Nu filma fără rost. Fiecare cadru trebuie să aibă o motivaţie 


Până pe la mijlocul anilor 1970, ştirile se filmau pe role de film cu 
durate între 3 şi 11 minute. Dacă dintr-o rolă de 3 minute montai o 
ştire de un minut, proporția brut/util era de aproximativ 3:1, adică 
se emitea un minut pentru fiecare trei minute de filmare brută din 

teren. În aceste condiții, cameramanii trebuiau să fie extrem de 
selectivi cu cadrele pe care le filmau. Nu filma fără rost fiindcă 
iroseşti timpul tău şi al editorului. 


Uneori se întâmplă ca echipa să se întoarcă după ce a filmat în 
teren tot ce mişcă şi totuși să nu aibă povestea. Asta se întâmplă 
atunci când reporterul nu înţelege de fapt care e povestea sau 
atunci când reporterul şi cameramanul nu comunică între ei. Dacă 
subiectul n-a fost definit sau dacă cameramanul nu e sigur ce 
vrea reporterul, tendinţa este de a filma cât mai mult şi astfel 
"ceva tot o ieşi”, încropind la montaj o poveste din noianul de 
cadre brute. Rezultatul final nu poate însă transmite mai mult 
decât cadrele pe care le-ai filmat în teren. Dacă ai cadre vagi, 
confuze şi la întâmplare, exact așa va arăta şi ştirea montată. 


Când ai la dispoziţie gigabiți suficienți pe card, tendinţa este să 
tragi cât de mult pe un subiect. Pur şi simplu tragi până umpli 
cardul, uneori câte 30 de minute pentru 30 de secunde. Acest 
obicei uzează bateriile în teren şi nervii editorului la montaj, 
obligându-l să aleagă din sute de cadre în condițiile în care 
timpul pentru finalizarea ştirii este foarte scurt. 


Chiar dacă toate cadrele sunt foarte bune, atunci când un editor 
are de montat ştirea în 10 minute, va monta totul din primele trei 
minute de brut. Nu trageţi aiurea, în propriul vostru interes. 
Construiţi-vă ştirea vizual în minte înainte de a porni camera și 
motivaţi fiecare cadru pe care-l trageţi. Puteţi însă face acest lucru 
doar dacă ştiţi ce poveste vreţi să spuneți cu camera. 


7.2.10 Premontați în cameră 


Majoritatea cameramanilor valoroşi sunt şi buni editori de 
imagine. Experienţa de montaj le permite să vadă, să "monteze” în 
minte o scenă chiar înainte de-a o filma. Ei premontează în 
cameră, adică înregistrează cadrele pe cât posibil în ordinea în care 
vor fi montate. Astfel economisesc timp preţios la montaj, lucru 
esenţial mai ales atunci când ştirea trebuie să intre pe post în scurt 
timp de la întoarcerea din teren. Când premontezi în cameră este 
important să te concentrezi pe trei cadre: cel pe care îl tragi, cel pe 
care l-ai tras înaintea lui și cadrul care urmează după el.Astfel vei 
trage intuitiv mai multe secvențe şi vei respecta natural 
continuitatea între cadre. Dacă tragi mai multe duble ale unui 
cadru cu aceeaşi compoziţie notează cadrele corecte, mai ales 
atunci când (nerecomandat) nu participi la montaj. 

7.2.11 Evită saltul peste ax 


Când premontezi în cameră, evită saltul peste ax. Stabileşte axul şi 
apoi trage toate cadrele de pe aceeaşi parte a acestui ax. Dacă axul 
e o noțiune mai greu de înțeles, fii atent ca direcția de acțiune să se 
păstreze în acelaşi sens în cameră în toate cadrele. Dacă trenul 
merge spre dreapta ecranului, menţine mişcarea spre dreapta în 
toate cadrele. 


SALT PESTE AX 


CORECT 


Dacă trebuie să treci de cealaltă parte, desparte cadrele în care 
mişcarea este opusă cu un cadru în care subiectul se mişcă direct 
spre cameră pentru a evita schimbarea bruscă a direcţiei de mișcare, 
care violentează ochiul privitorului. O altă rezolvare este "să iei 
telespectatorul cu tine” într-un traveling de pe o parte pe alta a 
direcției de deplasare a subiectului. 

7.2.12 Implică camera în acțiune 


Televiziunea are succes pentru că dă un sentiment de implicare şi de 
experiență directă a subiectelor prezentate. Aşa că apropie-te de 
subiect cât de mult poţi şi implică camera în acţiune cât de intim se 
poate. Implicând camera în acţiune implici şi publicul. Du-te pe 
detalii şi pe prim planuri strânse ale persoanelor din povestea ta, cam 
cum priveşti oamenii atunci când discuţi direct cu ei. Altfel, 
telespectatorii va sta la distanță. Tu eşti cel care trebuie să-i ţii acolo. 


Puterea primplanului vine din puterea privirii, din faptul că 
personajul poate fi privit în ochi de aproape. Privind persoana în 
ochi înţelegi ce simte și ce gândește. Încercaţi să filmaţi subiecţii 
astfel încât să li se vadă ambii ochi şi nu unul singur plus o ureche. 


Corect Incorect 


Atenţie! Apropiați-vă cu camera de subiect pentru aceste cadre. 
Cadrele trase pe focală lungă (zoom) măresc într-adevăr subiectul 
dar alterează naturaleţea perspectivei. 


7.2.13 Implică oamenii 


Ştirile sunt despre lucruri care li se întâmplă oamenilor şi le 
afectează viața. Accentul ştirilor tale trebuie să cadă pe 
oameni pentru a le da un înțeles cât mai larg. Fără oameni, 
ştirile tale vor fi reci, plictisitoare şi distante. Atunci când 
implici oamenii, prezenţa lor scoate la lumină înţelesuri mai 
largi ale evenimentului. 


Lucrul în teren cu oameni pe care nu-i cunoşti nu e atât de 
dificil precum pare. Majoritatea vor coopera dacă îi abordezi 
politicos şi cu respect. Cei mai mulți vor fi încântați să apară la 
televizor. 

Pentru a calma emoţiile oamenilor aflați probabil pentru prima dată 
în fața camerei, sugerează-le să facă activităţi care le sunt familiare 
ca şi cum camera n-ar fi acolo. În majoritatea cazurilor, în câteva 
minute emoțiile cauzate de prezenţa camerei vor dispărea. 


Încrederea în tine şi cunoştinţele profesionale te vor ajuta să ignori 
stressul filmării, al publicului spectator care apare ori de câte ori 
televiziunea îşi face apariția sau chiar a subiectului însuși. Dacă te 
simţi emoţionat sau inhibat, nu uita că încrederea în tine vine odată 
cu experiența. Insistă şi în scurt timp vei spune cu lejeritate altora 
poveşti. Există însă şi cazuri în care apropierea prea mare înseamnă 
invadarea intimităţii cuiva, mai ales atunci când apropierea 
excesivă a camerei poate accentua inutil emotia sau suferința. 


7.2.13.1 Nu distragețţi atenţia subiectului 


Camera şi restul echipamentelor nu fac parte din mediul natural al 
oamenilor. Nu atrage atenţia asupra ta sau asupra echipamentelor 
atunci când lucrezi cu oameni. Montează camera, microfoanele şi 
luminile cât mai discret, preferabil înainte de sosirea 
interlocutorului şi încearcă să-ți faci propria prezență cât mai puțin 
evidentă. 


Dacă oamenii vor fi îngrijoraţi de modul cum arată sau cum se 
comportă în fața camerei, nu vor oferi sinceritatea și naturaleţea de 
care tu ai nevoie. Vorbele trebuie să fie spontane şi credibile, să 
determine momente de intensitate emotională şi intelectuală. 
Atunci şi telespectatorul înțelege imediat că vede şi ascultă o 
persoană reală surprinsă în mediul ei natural. 


Tot pentru naturalețe, încercaţi să nu băgaţi microfonul în cadru. 
Microfonul intimidează și acționează ca o barieră între tine și 
interlocutor dar și între tine şi telespectatori. Dacă microfonul mai 
are şi un cub cu logo-ul postului, acesta va distrage atenția 
telespectatorului de la emoţiile interlocutorului. Microfoanele sunt 
singurele echipamente tehnice care apar în imagini. Dacă politica 
postului la care lucrezi nu prevede altfel, scoate microfonul din 
cadre sau înlocuieşte-l cu un microfon lavalieră. 

Cu microfon de mână Cu mâinile libere 


5 


8: TEXTUL ÎN TELEVIZIUNE 


8.1 Cum să scrii pentru televiziune 


Cunoscând puterea imaginii de televiziune, e uşor să subapreciezi 
importanţa cuvântului care o însoţeşte. Nevoia de a scrie bine pentru 
televiziune n-a fost însă nicicând mai mare. Publicului i se cere să 
înțeleagă chestiuni politice, sociale, economice sau de mediu care îi 
afectează fundamental viaţa. Ca reporter de televiziune ţi-ai făcut 
datoria doar dacă mesajele tale sunt înţelese de către oamenii obişnuiţi. 


8.1.1 Text simplu 


În ciuda dezvoltării jurnalismului specializat, încurajat şi de creşterea 
numărului televiziunilor de nișă, Jurnalismul de televiziune se 
adresează unui public general. Spre deosebire de ziare, care se pot 
adresa unor grupuri sociopolitice foarte precis definite, televiziunea se 
adresează tuturor şi trebuie înţeleasă de către toată lumea. Cu alte 
cuvinte nu trebuie să fie nici hiper-intelectuală dar nici să nu insulte 
inteligența. După cum îmi spunea în 1993 unul dintre primii mei 
instructori de televiziune , Arwell Ellis Owen, om cu 30 de ani de 
producţie de ştiri în BBC, ”faceţi-vă ştirile astfel încât să le înțeleagă 
şoferul de camion iar profesorului universitar să nu-i fie ruşine să le 
vadă”. Spuneţi-vă poveștile într-un mod care să fie: 


e Precis 
e Clar, simplu şi direct 
* Neutru. 


8.1.2 Scrie aşa cum vorbeşti 

Se întâmplă ceva ciudat cu unii jurnaliști buni dealtfel, atunci când 
scriu pentru televiziune. Ideile lor devin preţioase şi confuze, 
propozițiile simple se complică iar exprimările lor devin oficiale. 


Regulă: gândeşte înainte de a scrie. Mai corect: gândește cu voce tare 
înainte de a scrie. Cu cât sună mai nenatural, cu atât este mai greșit. 


8.1.3 Scrie texte logice 


e Când e posibil, expune faptele cronologic. 

* Încearcă să exprimi fiecare idee printr-o propoziţie simplă. 

* Înțelege ce scrii. Dacă nu înţelegi tu, nici alţii nu vor înțelege. 

e Nu te lăsa dominat de limbajul oficial. De multe ori oficialii scriu 
dinadins astfel pentru a induce confuzie. De cele mai multe ori însă, 
documentele sunt scrise de persoane care nu simt cuvintele. 

* Întotdeauna întreabă-te: "Ce vreau de fapt să spun ?”Şi apoi 
spune. 


8.1.4 Fără stupidităţi 


Porumbeii zboară de regulă din gura reporterilor care nu văd 
contextul propriilor vorbe. Prin repetiţii neintenţionate, exprimări 
pleonastice, cuvinte greşit folosite în context, lipsa de rigoare se 
strecoară frecvent în ştirile difuzate. Controlaţi-vă. Evitaţi clişeele 
media uneori înfiorător de stupide, mai ales în materialele 
sportive. 


8.1.5 Fără exprimări ofensatoare 


Grija faţă de corectitudinea limbii române folosite în televiziune 
trebuie să ia în considerare și evitarea oricăror expresii sau formulări 
rasiste, sexiste sau ofensatoare în vreun fel. 


În societatea democratică în care trăim după 1989, folosirea 
neglijentă a unui limbaj rasist este de neiertat. De regulă nu este 
necesar să facem referire la culoarea, religia sau originea rasială a 
unei persoane. Acest lucru poate fi făcut atunci când determină 
înțelegerea mesajului. Formulări de genul "Doi tineri rromi au 
agresat aseară o tânără la ieşirea din discotecă” nu-şi are locul. 
Agresorii și infractorii n-au rasă sau naţionalitate. Au o problemă 
cu legea şi atât. 


Este de asemenea uimitor cât pot fi unii jurnalişti de ignoranţi în 
legătură cu principalele religii ale omenirii dar şi de multe ori în 

legătură cu propria lor religie. Greșelile clasice se referă la "biserici 
evreieşti”, la subestimarea importanţei Islamului şi Buddhismului și 
la confuzii în ceea ce priveşte titlurile şi adresările ce se cuvin 
liderilor religioşi. Decât să faceți confuzii, mai bine luaţi legătura cu 
birourile de presă ale cultelor şi întrebaţi. 


8.1.6 Etichete politice 


Etichetele politice pot fi folositoare atunci când vrei să defineşti 
vederi politice ale partidelor sau persoanelor şi plasarea lor în spectrul 
politic. Atenţie la context atunci când folosiţi exprimări de gen "de 
dreapta” sau "extrema dreaptă”. Uneori, acestea vă pot face mai mult 
rău decât bine.. Cei cărora le puneţi această etichetă ar putea să nu fie 
de acord că ea reflectă fidel poziția lor politică. Uneori dacă spui 
despre o platformă că este "de stânga”ar putea stârni reacţii în sensul 
precizării "de stânga comparat cu...” Gândiţi-vă bine înainte de a pune 
etichete sau folosiți mai multe cuvinte pentru a expune cât mai precis 
un punct de vedere. 


8.1.7 Numerele 


Aproximează întotdeauna numerele, astfel încât să fie instantaneu înţeles 
ordinul de mărime. La numere mici, exprimaţi precis numărul. Șapte 
este şapte. Evitaţi formulări stupide de genul — peste şase. Numerele 
mari, trebuie aproximate pentru a fi înțelese. Nimeni nu va ține minte 
302. 416, dar toată lumea va înţelege o exprimare de genul „peste 
300.000”. Dacă însă este vorba despre 344. 257, vom spune „aproape 
350.000”. 


8.1.8 Fă lista de cadre şi scrie trei cuvinte la o secundă. 


Începe să scrii imediat ce ai făcut lista de cadre, înainte ca 
"filmul” mental al poveştii voastre să înceapă să dispară. 
Consideraţi o secundă de material pentru fiecare trei cuvinte de 
text. E foarte uşor să pierzi şirul după ce ai scris text pentru 30-40 
de secunde. Nu pierde timp să finisezi textul la această fază. Scrie 
cât de repede textul brut. Primele idei sunt de multe ori cele mai 
bune. Oricum n-ai prea mult timp şi nici loc pentru exprimări 
foarte literare. 

Nu este obligatoriu să începi lucrul la comentariu cu primul 
cadru. Poţi începe cu una dintre scenele cheie, dacă luăm 
exemplul anterior, de la secunda 90, unde personalul lucrează în 
sala de monitorizare şi control computerizat al traficului şi începe 
să scrii de acolo. După ce ai făcut primul pas, restul scenariului 
se va "aşeza” la locul lui. Nu trebuie să începi de la început, 
începe de unde ţi se pare mai convenabil, dar începe! 


Greşeli comune 


e Greșeala 1 este să încerci să înghesui mai multe cuvinte 
decât îți permite durata secvenţei. Respectaţi formula de trei 
cuvinte la o secundă. Asta înseamnă că un voice-over de 30 de 
secunde trebuie să aibă 90 de cuvinte. Mai multe cuvinte vor 
strica montajul. Lasă imaginile să respire. Cel mai bun script 
este de regulă cel cu cuvinte mai puţine. 

e Greşeala 2 este să scrii fără să fii suficient de atent la imagini. 
Poţi astfel vorbi despre oameni, lucruri sau acţiuni care nici 
măcar nu apar. Dacă este necesar să vorbeşti despre ceva care nu 
poate fi ilustrat, fă-o astfel încât să nu atragi atenția asupra 
faptului că lipseşte ceva din material 

e Greșeala 3 este aceea de a explica telespectatorului lucruri 
pe care le vede şi singur. Propoziţiile vor fi lungi, textul va fi 
încărcat, asemănător scriiturii pentru ziar. Lasă imaginea şi 
textul să se completeze reciproc, uşor şi fin. Nu spune lucruri 
evidente şi nu explica fără rost ce se vede pe ecran. Variază 
lungimea propoziţiilor pentru ca textul să nu sune sacadat. 

e Greşeala 4 este lipsa de precizie. De exemplu, dacă vorbeşti 
despre tinerii care se plimbă în parc, imaginea trebuie să arate 
tineri, nu pensionari sau părinți cu copii. Dacă nu ești sigur, 
foloseşte termeni generali. În cazul nostru, ar putea fi "oameni”, 
"persoane” sau ”orăşeni”. 


9.MONTAJUL ȘTIRILOR 


Montajul este important în procesul narativ deoarece reproduce 
modul în care funcționează mintea umană. Cadrele, fragmente ale 
realității, sunt combinate pentru a produce o înţelegere complexă a 
evenimentului prezentat. Toţi cei implicaţi în procesul naraţiunii 
vizuale sunt de fapt editori de imagine şi trebuie să gândească ca 
atare pentru a structura, sublinia,pentru a da ritm şi înţeles poveştii. 


9.1 Tranziţia 

Tranziţia este modul în care montajul face trecerea de la un cadru 
la altul. Tipul fundamental de tranziţie în montaj este cut-ul sau 
tăietura simplă prin care se trece de la un cadru la următorul. 
Foarte simplu ca instrument de creaţie, cut-ul trebuie să aducă 
întotdeauna informaţie nouă. Un cadru cu un copilaş care se 
târăşte în patru labe urmat de un cadru cu un şarpe care se târăște 
spre cameră creează un înțeles care nu este prezent în nici unul 
dintre cele două cadre luate individual. Dacă ordinea celor două 
cadre se inversează, înțelesul se schimbă. 


9.2 Timpul 


Montajul îi permite jurnalistului să extindă sau să condenseze 
timpul. Esenţa unui eveniment care în viața reală are loc în mai 
multe ore sau zile poate fi redată pe ecran într-un minut sau 
două. În acelaşi mod, evenimente care se produc într-o secundă 
pot fi descrise într-un timp mai lung pentru a fi înțelese, repetând 
acțiunea din mai multe unghiuri sau recurgând la redarea în slow 
motion. 


9.3 Ritmul 


Ritmul, un element esenţial în comunicarea vizuală, este afectat 
atât de durata cadrelor cât şi de compoziţie, conţinut şi punctele 
unde se taie. Normal, în scenele de acțiune, ritmul este mai natural 
dacă cadrele se taie în acţiune sau cu alte cuvinte, pe măsură ce 
acțiunea se desfăşoară. 


9.4 Cadre suport 


Diverse cadre se folosesc pentru a sublinia sau dezvălui acţiunea 
şi a controla ritmul. Menţionez cadrul de ilustrație, de reacţie sau 
cadrul din unghi subiectiv (point of view shot sau POV). 


Procedeul cel mai obișnuit pentru a elimina săriturile nenaturale în 
cadru foloseşte cadrele de insert. Ca şi cameramanul, editorul de 
imagine trebuie să păstreze sensul mişcării pe ecran. În general 
continuitatea în imagine este cel mai bine păstrată atunci când 
subiectul se mişcă în toate cadrele secvenţei în aceeaşi direcție pe 
ecran, decât atunci când sare aiurea dintr-o parte într-alta la fiecare 
schimbare de cadru. 


9.5 Sunetul 


Montajul tratează şi sunetul. Acesta poate fi folosit ca instrument 
de tranziție de la un cadru la altul, ca în cazul "sunetului în avans”, 
adică sunetul cadrului care vine precede cu aproximativ o secundă 

imaginea. Sunetul dă perspectivă unei scene și ajută mult creearea 
unui sentiment de realitate. Tranziţiile vizuale ca dissolve, fade sau 
wipe adaugă alte înțelesuri punctuaţiei vizuale dar folosirea lor în 
jurnalismul de televiziune trebuie să aibă o justificare serioasă. 


Competența în jurnalismul de televiziune presupune mult mai 
mult decât să treci de câteva ori prin cabina de montaj. Montajul 
nu este doar ultima etapă în reconstrucția vizuală pe care se 
bazează jurnalismul de televiziune. Montajul conduce procesul 
narațiunii vizuale de la început până la sfârșit. 

10 INTERVIUL DE TELEVIZIUNE 


Interviul presupune sa puneţi întrebări, nu să faceţi declaraţii 


10.1 Tehnica interviului 


Tehnica interviului de televiziune diferă mult de cea aplicată în 
jurnalismul de presă scrisă. Jurnalişti de presă scrisă pot să facă 
interviul şi prin telefon sau într-un colțişor liniştit având nevoie doar 
de un carneţel şi un pix sau un reportofon, care poate fi chiar propriul 
telefon mobil. Plus un ceai sau o cafeluță. Ținuta sau lumina nu 
contează iar întrebările nu trebuie să aibă neapărat o ordine anume, 
întrucât la transcriere produsul va fi adus exact în forma dorită. 


Munca reporterului de televiziune nu mai e atât de intimă. La interviu 
participă cel puțin încă o persoană, cameramanul cu camera. Aceasta 
creează din start o atmosferă artificială. În plus, tehnica interviului 
aplicată de reporter nu mai poate fi cosmetizată la calculator. 
Reporterul de televiziune va fi criticat în termeni mult mai duri decât 
colegii lor din print. 


10.1.1 Cum pui întrebările 


Există un element de ”actorie” în fiecare interviu. Fii atent la acest 
aspect, chiar dacă întrebările tale nu vor apărea în montajul final. Fii 
atent la următoarele reguli și respectă-le întotdeauna: 


e Nu mormăi întrebările, vorbeşte clar. 

e  Formulează întrebările clar, fără ambiguități. 

e Pune întrebări, nu fă declaraţii care să-l facă pe 
interlocutor să se întrebe dacă să mai răspundă. 

e Pune întrebări scurte, dar nu atât de scurte încât să nu se 
înțeleagă. 

e Nu uita: Publicul este mai interesat de răspunsuri decât 
de întrebările tale. 

e  Dupăceai puso întrebare, aşteaptă să ți se răspundă. 

e Dacă trebuie să întrerupi interlocutorul, întrerupe-l într-o 
pauză naturală, de final de frază sau de respiraţie. 
Înregistrarea vocilor suprapuse va face montajul imposibil. 

e Dacă intervievatul se abate prea mult de la subiect, adu- 
l înapoi. Dacă e necesar, opreşte camera şi explică-i 
interlocutorului ce nu e bine, după care reia 
înregistrarea. 

e  Evită întrebările "de încălzire”. Consumă timp inutil. 

e Nu preceda întrebările cu formule curtenitoare care 
denotă timiditate sau dominare: "Îmi permiteţi să vă 
întreb...” Nu vă supăraţi dacă...?”,"Vă mulțumesc că v- 
ați făcut timp, fiind atât de ocupat, să ne acordaţi acest 
interviu...” 

e Fii hotărât şi direct — fără să fii prea abrupt, fiindcă va 
deveni contraproductiv. 

e Nu pune întrebări ale căror răspunsuri vor fi "da” sau 
"nu”. Reformulați. 


10.1.2 Întrebări suplimentare 


Unii începători acordă atâta atenţie întrebărilor încât uită să asculte 
răspunsurile. Fii întotdeauna pregătit să pui întrebări suplimentare 
dacă mersul interviului o ia pe căi neprevăzute, mai interesante sau 
mai ofertante decât planul tău inițial. 


Încadraturile pentru interviu 

Pune subiectul uşor într-o parte, privind spre partea goală a ecranului . 
Filmarea din profil pare să excludă privitorul din discuție. Camera 
trebuie plasată la înălțimea ochilor sau la maxim 5-7 cm. deasupra lor. 
La filmarea ulterioară a întrebărilor reporterului, atenție la saltul peste 
ax! 


10.1.3 Fără clișee 


Unele întrebări sunt puse atât de des încât au devenit clişee: 
Ce părere aveţi despre ...? 
Ce planuri de viitor aveţi ? 
Care este reacția dumneavoastră la ...? 


Aceste întrebări sunt de-a dreptul iritante. Evitaţi-le formulând altfel 
întrebările. 


10.1.4 Filmarea întrebărilor reporterului 


Întrebările reporterului (contraplane de insert) se înregistrează pentru 
a da dinamică montajului și a face legături între întrebări în cazul 
filmării interviurilor cu o singură cameră. Este un instrument 
cinematic de montaj care înlătură salturile în cadru, urâte şi 
neprofesioniste. 


Reporterul trebuie să reia întrebările originale la cameră ca şi cum ar 
fi în timpul interviului, chiar dacă interlocutorul nu mai este acolo. 
Consultaţi lista de întrebări sau vizionaţi interviul în cameră pentru a 
pune întrebările exact așa cum trebuie. Unii reporteri își înregistrează 
interviul şi pe un reportofon pentru precizia refacerii întrebărilor la 

cameră. Este normal să-ţi corectezi eventuale greşeli gramaticale sau 
să formulezi mai bine întrebările. Nu trişa însă, schimbând sensul 
întrebării. 


Set up Plan mediu cu Primplan reporter 
amorsă intervievat 


Atunci când înregistrați interviul cu o singură cameră, concentrați-vă 
pe interlocutor. Cadrele cu reporterul punând întrebări le filmaţi după 
aceea, pentru a construi punți între segmentele editate, evitând 
săriturile în cadru. Atenţie la saltul peste ax, la montaj trebuie ca 
direcţiile de privire să fie opuse. Procedeul se folosește mai mult în 
interviurile mai lungi, în ştiri, datorită interviurilor foarte scurte, a 
cam ieșit din uz. 


10.1.5 Cadre de ascultare 


Cadrele de ascultare se înregistrează în acelaşi scop al obţinerii la 
montaj a unui interviu fluent şi uşor de urmărit. Este vorba despre 
filmarea reporterului ascultând, cu o atitudine naturală adaptată naturii 
interviului. Aceste cadre se folosesc pentru a acoperi tăieturile cauzate 
de editarea interviului în scopul eliminării unor pasaje neinteresante 
sau a unor bâlbe ale interlocutorului. Unele televiziuni interzic atât 
reluarea întrebărilor reporterilor cât şi cadrele de ascultare, întrucât 
prezenţa acestora indică clar că interviul a fost editat. Utilizaţi aceste 
procedee cu măsură și responsabilitate. 

Ambele procedee depind de amplasarea corectă a camerei. Dacă se 
sare axul, impresia va fi că reporterul şi interlocutorul nu se uită unul 
spre celălalt, ci în aceeaşi direcție, relația vizuală dintre ei fiind 
distrusă. 


10.2 Montarea interviului 


In ţările cu presă liberă este de la sine înţeles că interviul de 
televiziune va fi montat, în special cel destinat ştirilor. In plus, 
că selecţia răspunsurilor se va face cu bună credinţă. 


Cu toate acestea subiectul mai stârnește discuţii fiind o 
omniprezentă sursă de conflict — în special cu cei nefamiliarizați cu 
practica jurnalistică. În general reclamaţiile se referă la ”trunchiere”, 
"scoatere din context” sau "distorsionarea răspunsurilor”. Din 

păcate de obicei nu există un răspuns care să satisfacă reclamantul, 
deşi îi poţi dovedi că ai acţionat echidistant şi cu bună credinţă. 


Important este să nu dai NICIODATĂ curs solicitărilor sau chiar 
presiunilor de a include sau exclude un anumit răspuns sau pasaj. 
Oricât de bine intenționat ai fi, îți va fi imposibil să-ți respecţi 
promisiunile. De multe ori decizia de conţinut e în mâna unui şef. În 
orice situație, înainte de a începe un interviu cu o persoană fără 
experiență media este indicat să-i explici clar că interviul va fi 
montat şi că nu fiecare cuvânt pe care-l va spune va şi intra pe post. 


11. STAREA VREMII ȘI SPORTUL 


Vremea şi sportul pun producătorul în fața unor provocări 
neobişnuite deoarece aceste secțiuni apar adesea ca "insule” în 
jurnal, separate tematic de programul principal. Adesea 
prezentatorul de sport sau meteo este propriul producător şi de 
multe ori nici nu răspunde în fața producătorului jurnalului. Această 
identitate autonomă poate duce la atitudini de genul ”jos laba de pe 
programul MEU” şi o mentalitate de "noi şi ei” în locul unui 
preferabil spirit de echipă în care fiecare contribuie la servirea 
scopurilor comune. 


În astfel de situaţii, producătorul trebuie să negocieze direct şi 
profesionist cu producătorii segmentelor respective, pentru că 
evoluțiile din vreme sau sport pot depăși granițele rubricilor 
respective iar situaţia trebyuie privită în perspectivă. În zilele în 
care se produc fenomene meteo severe rubrica meteo poate să 
deschiră jurnalul, chiar cu prezența prezentatorului meteo alături 
de prezentatorul principal, prezentând mai multe ştiri legate de 
vreme şi efectele sale produse sau aşteptate. Alteori, când vremea 
e calmă și temperatura plăcută, rubrica meteo poate fi chiar 
scurtată pentru a face loc în jurnal unor ştiri mai importante. 


Publicul este cu precădere interesat de condiţiile meteo şi 
temperaturile locale şi prognoza imediată, pe 1-2 zile. Aceste 
informaţii pot fi transmise în două minute. Dacă omul de la meteo 
cere patru minute, avem o problemă care trebuie negociată cu 
maturitate. 


Reporterii de sport răspund de timpul pe care jurnalul îl dedică 
sportului. Justificarea lor se bazează pe numărul de ştiri sportive 
semnificative sau interesante pe care realitatea zilei le oferă. În 
multe cazuri, ştirile sportive trebuie să-şi justifice prezenţa în 
rubrica sport, așa cum știrile generale trebuie să-şi justifice 

prezenţa în jurnal. Totul pentru a menţine ritmul ştirilor sportive şi 
relevanţa conţinutului acestora pentru intersul telespectatorilor. 


Sportul este despre învingători şi învinși, despre scoruri, rezultate, 
podiumuri şi medalii. Cu toate acestea, cele mai interesante ştiri 
sportive au fost întotdeauna legate de micile sau marile drame 
umane ale celor care luptă pe teren, în ring sau în bazin. Publicul 
va dori întotdeauna să ştie cine a câştigat dar dacă jurnalistul 
sportiv vrea să facă apel la un public cu adevărat larg, trebuie să 
pună mai puţin accent pe scor şi mai mult pe naraţiune şi pe viața 
oamenilor. 


12. CE POATE FACE UN REPORTER ÎN TELEVIZIUNE? 


Toţi lucrăm în televiziune. Toate posturile de televiziune, 
indiferent de forţa sau mărimea lor, îşi rulează programele pe 
același ecran, memorate în aceeaşi telecomandă, în mâna aceloraşi 
telespectatori. Posturile mici sau locale sunt forţate să concureze 
direct cu cei mai tari din piață. Telespectatorii s-au obişnuit cu 
imaginea profesionistă a posturilor naţionale sau internaționale şi 
aşteaptă aceeaşi calitate a imaginilor și acelaşi ritm plin de viață şi 
de la posturile locale. Pentru a putea intra în competiţie, trebuie să 
ai linia întâi asigurată: REPORTERII. Reporteri capabili să creeze 
ştiri elocvente, puternice, memorabile. Tu poţi fi un astfel de 
reporter doar concentrându-te tot mai mult pe oamenii din știrile 
tale și poveștile lor. Și evident, bazându-te pe profesionalismul tău. 

Producătorii şi editorii coordonatori sunt şi ei jurnalişti şi într-un 
sens foarte real, reporteri. Adesea editorul coordonator este 
primul reporter pe un subiect. La fel de important este rolul 
producătorului, care trebuie să aranjeze ştirile punându-le în 
contextul jurnalului, să sugereze grafica ce urmează a fi introdusă 
pentru o mai bună înţelegere a subiectelor şi, cel mai important, să 
orchestreze acea linie de asamblare a informației uneori copleşitor 
de complexă — numită newsroom sau redacţie. 


Mulţi încearcă să-şi facă o carieră în această profesie fascinantă, 
puţini reuşesc. Ce poate însă să facă în televiziune un reporter cu 


adevărat bun ? 


ORICE ÎȘI DOREȘTE ! 

